text:
Tíðindi
Frá Facebook
Parasport Føroyar shared a post.
6 dagar síðani
Nordic Parasport Forum 2019 ... Sí meiraSí minni
Parasport Føroyar shared a link.
2 vikur síðani
Úrslit frá jólasvimjikappingini hjá Parasport ... Sí meiraSí minni
Úrslit frá jólasvimjikappingini hjá ParasportKapping nr Geil Svimjigrein svimjari Felag Tilmeldingartíð Tíð Úrslit 1 100 frí, kvinnur – bólkur 1 1 2 Jórun Mai Smith HS n/a 2:23.43 3 3 ...
1 máni síðani
Freistin er í dag 🧐💪 ... Sí meiraSí minni
STARVSLÝSING: Hug at menna og mennast sjálvur?Parasport Føroyar hevur nakrar íðkarar, sum íðka frælsar ítróttir og vilja røkka longri. Tað kunnu teir eisini. Teir venja í Hvirluni saman við øðrum ungum, men hava tørv á einum millu...
-
Jólakapping í borðtennis12. desember kl 16:00 - 17:30
ÍSF
Ítróttarvedding
Føroya Landsstýri
Stuðlafelagið ÍSB
Tórshavnar kommuna
MotusSport
MEGD


c: text/html

text:
Havnir, lendingar og brimgarðar
Fyrisitingin av havnunum varð latin Landsverki í seksti-árunum. Síðani 1974 hava smærri og størri ábøtur verið framdar í flest øllum havnaløgum í Føroyum. Summar av teimum vanligu lendingunum eru so líðandi umbygdar til havnir. Í 2010 eru samanlagt fimm landshavnir í Føroyum. Kommunurnar eiga og reka allar hinar havnirnar í landinum.
Fram til fimti-árini vórðu havnirnar bygdar til ferða- og farmaflutnings. Tær nýggjastu havnirnar eru flestar bygdar sum fiskivinnuhavnir, roknað til skip, sum eru 30-40 metrar til longdar og stinga 4-5 metrar.
Í dag eru tað fleiri av hesum havnum, ið eru fult útbygdar til eisini at taka ímóti ferðamanna- og farmaflutningsskipum, sum kunnu vera góðar 100 metrar long og stinga umleið sjey metrar.
Kommunalar havnir
Yvirlit yvir størri kommunalar havnir og ISPS havnir (International Ship and Port Facility Code) við leinkjum til heimasíður hjá havnunum ella avvarðandi kommunu.
* ISPS havnir.

robotstxt: allowed

filter: keep


text:
Stavrað
Eitt stavrað er eitt rað av bókstavum. Hvør bókstavur umboðar eitt ljóð. Bókstavirnir eru antin sjálvljóð ella hjáljóð. Tað føroyska stavraðið sær soleiðis út:
A Á B D Ð E F G H I Í J K L M N O Ó P R S T U Ú V Y Ý Æ Ø
Í føroyskum teksti síggjast kortini av og á aðrir stavir, til dømis c, q, ü, w, x, z, å og þ, tá ið fremmandaorð verða endurgivin.
Raðan av orðum á teldu[rætta | rætta wikitekst]
Ymisk mál raða (en: lexiographical ordering) mangan orð ymiskt, eisini um málini nýta somu stavir.
Á teldu kann raðan av orðum gerast á føroyskum við at áseta "locale",
t.d.
export LANG=fo_FO.utf8 (->sourceforge: LANG),
áðrenn raðan verður framd, til dømis við
sort (-> en.wp: sort (Unix)).
Í forritum ávirkar "locale" funkur sum
strcoll og
wcscoll. (-> en.wp: C localization functions)
Føroysk stavraðan[rætta | rætta wikitekst]
Føroyskar orðabøkur hava nýtt ymiska stavraðan yvir tíð. Til dømis er "á" viðhvørt raðað sum stakur stavur eftir "a", og viðhvørt sum javnsett, men fylgjandi eftir, "a".
Í Orðafar (Orðafar 53) verður mælt til at stavraða bøkur og greinir, fólkanøvn, landafrøðilig nøvn o.s.fr. sum víst niðanfyri.
Stakir stavir í føroyskari stavraðan eru tá hesir
- a á b c d ð e f g h i í j k l m n o ó p q r s t þ u ú v w x y ý z æ ø å
Har skilt verður millum stórar og smáar stavir, verða stórir stavir vanliga raðaðir undan smærri.
Tøl
0,1,2,3,4,5,6,7,8,9 vera vanliga raðað undan stavum.
Stavir til raðan á føroyskum[rætta | rætta wikitekst]
- a aa à â ã
- á
- b
- c ç c
- d
- ð
- e é è ê ë e
- f
- g
- h
- i ì î ï
- í
- j
- k
- l ł
- m
- n ñ
- o ò ô õ
- ó
- p
- q
- r
- s ß s š
- t
- þ
- u ù û ü
- ú
- v
- w
- x
- y ÿ
- ý
- z ž
- æ ä
- ø ö
- å


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 03-09-2018
Hetta er ein heimasíða hjá Tjóðskjalasavninum (áður Føroya Landsskjalasavn).
Á hesi heimasíðu er ymiskt tilfar um føroyska søgu.
Talan er um skanningar av upprunaligum keldum, og harafturat keldur sum eru miðlaðar, og skanningar av eldri prentlutum sum m.a. annað stuðla uppundir arbeiðið við upprunaligu keldunum.
Tað er loyvt at nýta tilfar av heimasíðuni, tá ið víst verður til uppruna, t.v.s. hvaðani tilfarið stavar.
Um tú hevur spurningar viðv. ymiskum á history, so send ein e-post til: skjalasavn@skjalasavn.fo
ella ring á 340540 gerandisdagar kl. 10.00-15.00.
Lesistovan hevur opið týs- miku- og hósdag kl. 13-16.
______________________________________________________________________________________


text:
Okkaradeildin: H71 - KÍF 23-19 (11-11)
Tað mundi vera eitt hevndarhugað H71-lið, sum tók ímóti kreppurakta KÍF í Hoyvíkshøllini í dag.
Sí eisini
KÍF í kreppu bjóðar oddaliðnum av
KÍF er einasta liðið, sum hevur tikið stig frá H71 higartil hetta kappingarárið, og eina løtu í fyrra hálvleiki mundi vera møguleiki fyri at KÍF skuldi endurtaka bragdið.
Eftir at H71 var á odda 3-1 eftir lítlari løtu, legði KÍF seg á odda 5-4 og so skiftust liðini um leiðsluna til at H71 javnaði til 11-11 stutt áðrenn steðgin.
Avgerandi munurin var skaptur fyrstu løtuna av seinna hálvleiki.
H71 fiskaði bóltar og revsaði mistøk og brádliga var støðan 17-12 til H71 eftir 40 minuttir.
KÍF kom fyri seg í verjuni, og forðaði H71 at fáa fleiri mál næstu longu løtuna. Eftir 48 minuttir hevði KÍF minkað niður í 17-15, men nærri komu kollfirðingar ikki. Hoyvíkingar høvdu tað framvegis nakað trupult at skjóta mál, men tað var enn truplari hjá KÍF.
Úrslitið var ein sigur til H71 upp á 23-19. Eitt úrslit, sum merkir at H71 liggur fimm stig á odda í Okkaradeildini eftir tíggju dystir.
Sí eisini:
Nicklas harmast álopsspælið - Ári fegnast um verjuspælið (FM1)
Støðan í Okkaradeildini


text:
Ein av nærmastu døgum verða tvey uppskot løgd fyri Løgtingið. Bæði eru um fiskivinnunýskipan.
Havi gjørt eitt yvirlit um hvussu talt verður upp í 17. (mál í bókstavarøð og tingfólk í raðfylgju av Løgtingsins heimasíðu og tí er tað reint tilvildarligt ) - trýst her
Tað kann verða einfalt og grunt. Men øll eru samd um, at tað er komplisera og átti at verið væl umhugsa. Hví verður tað so gjørt einfalt og grunt?
Í hesum sambandi havi eg enn einaferð lisið í bókini Parkinson lógin, sum C. Northcote Parkinson skrivaði í 1957. Í 2010 umsetti A. Guttormur Djurhuus hesa bók. Tað er sami Guttormur, sum bygdi plastbátar í Kaldbak og útflutti til India fyri skjótt nógvum árum síðan.
Ein kapitul í bókini kallast Hin hægra fíggjarfrøðin-ella minknandi áhugastøðið. Í hesum kapitli verður greitt frá um fund, har ymisk mál eru á skrá. Eitt er eitt kjarnorkuverk, sum kostaði 10 mió. Pund í 1957! 11 fólk eru á fundi. 4, harav formaðurin vita ikki hvat eitt kjarnorkuverk er. Av 11 eru bara tvey, sum hava førleikar í málinum. Málið er avgreitt eftir 2½ minutti.
Síðan er ein súkkluskúrður sum kostar 235 Pund í 1957! Nú skulu tey, sum tagdu, fyri at krógva, at tey ikki høvdu skil fyri atomkraftverki, rætta uppá at tey ikki halda seg hava gjørt sítt arbeiði til lítar í fyrra málinum. Øll hava skil fyri 235 Pundum og øll duga at ímynda sær ein súkklúskúr. Tað tekur 45 minuttir at avgreiða.
Næsta mál á skrá er kaffi til nevndarfundir. Árlig útreiðsla er 21 Pund. Tað tekur 5 korter, tí at øll hava eina meining og vitan um kaffi. Eisini tey sum ikki kenna mun á eternit og bylgjujarni til súkkluskúrðin. Avgjørt verður, at skrivarin skal útvega fleiri upplýsingar, so at endalig støða kann takast á næsta fundi.
Hetta kallar Parkinson fyri Trivialitetslógin. Hon sigur, at tíðin eitt mál tekur, er í øvugtum lutfalli til upphæddina, tað snýr seg um.
Á baksíðuni skrivar A. Guttorm Djurhuus … Tá hevði Løgtingið enn tign og tídning. Men tá íð flutt var í nýggj hølir í 2002 misti løgtingið mestsum allan týdning, og kann í dag sigast at hava lítið og einki at siga um, hvussu Føroyar verða stýrdar. Tað hevur nú í 2010, so at siga, avtikið seg sjálvt, og latið alt vald uppí hendurnar á landsstýri og embætisfólki.
Einaferð varð ein optimist ein, sum seldi arbeiðsklæðir á Sandi. Nú er ein optimist ein, sum trýr uppá eina samfelagsgagnliga fiskivinnunýskipan.
Eivind Jacobsen
Strendur
Um tú veitst okkurt, sum VP ikki veit - skriva so til vp@vp.fo


text:
Hetta heilaga evangeliið til Ólavsøkudag skrivar Matt. evang.16,24-27
Sálmar 243,24,235,79,585
Tá segði Jesus við lærusveinar sínar: »Vil nakar ganga aftan á meg, tá avnokti hann sjálvan seg og taki upp kross sín og fylgi mær! Tí at tann, ið vil bjarga lívi sínum, skal missa tað; men tann, ið missir lív sítt fyri mínar sakir, skal finna tað. Tí hvat gagnar tað manni, um hann vinnur allan heimin, men má bøta afturfyri við sál síni? Ella hvat skal maður geva í viðurlag fyri sál sína? Tí at menniskjusonurin skal koma í faðirs síns dýrd við einglum sínum, og tá skal hann gjalda einum og hvørjum eftir virki hansara!
Heilagi faðir vit siga tær takk fyri, at Orð títt er sannleikin, lat tað lýsa okkum vegin til sannleika og til sælu.
Í árinum 995 steig Ólavur Tryggvason á land á Moster í Noregi, har gudstænasta varð hildin, kirkja varð reist á hesum staði. Nærum 30 ár seinni, í 1024, helt Ólavur Haraldsson, seinni Ólavur hin Heilagi, ting á Moster, har kristinrættur varð settur í gildi. Soleiðis ljóðaði fyrsta boðið í lógini:
Vit skulu boyggja okkum móti eystri og tilbiðja Hvíta Krist; biðja um gott ár og frið, at hann vil halda bygd og land okkara uppi. Drottur okkara má vera vinur okkara og vit hansara, og Guð má vera vinur hjá okkum øllum. Hetta var ynski kongsins fyri tjóð síni at vera kjølfest í Guði.
Eitt orð, ið mangan er at hoyra, er tolsemi, ið er vorðið eitt stórt og gott orð og margfeldi eitt heiðursorð. Men hvørki hitt einstaka menniskjað, ella ein tjóð kann vera tolsom ella liva væl í margfeldi, uttan at hava ein grundvøll. Tað er ikki tolsamt at vera á einum máli við øll. Satt tolsemi merkir, at ein hevur eina áskoðan, men virðir, at onnur hugsa øðrvísi, men tað merkir ikki, at ein heldur alt vera líka gott.
Ólavsøkudagur er í dag, og vit takka Guði fyri Føroyar sum eina kristna tjóð. Vit takka Guði fyri, at eisini hetta land fekk trúboðarar, sum bóru okkum hin kristna boðskapin.
Okkara røtur eru kristnar, sjálvt um órættur og harðskapur er framdur í kristindómsins navni, ja, so hevur kristindómur sum mentanarberi verið mannaættini til frama og ríka signing. Tað var við kristnum rætti um 1000- ára skiftið, at bann varð lýst at seta børn út at doyggja. Tað var sama lóg, ið álegði stórmonnum ábyrgd fyri teimum sjúku og veiku, og at menn eins og kvinnur skuldu vera trúføst. Kristindómurin ger upp við egingirndina. Hetta, at tilbiðja seg sjálvan. Tá ið Guð gjørdist menniskja, varð menniskjan tað frælsið ikki at tráa eftir at gera seg til Guð.
Kristindómurin ger, at menniskjað sær sítt egna máttloysi undir syndini og sær, at tí er tørvur á bjarging og frelsu. Einans, tá ið vit síggja okkara ófullkomuleika, hava vit sæð okkara røttu støðu, eins og Kirkegaard sigur: sannur kristin fullkomuleiki er at hava tørv á Jesusi. Halgabók lýsir gudslívið sum eitt lív á eini rennibreyt við einum klárum máli, himmalinum. Henda mynd sigur okkum at eingin kemur sovandi á mál. Heimurin, syndin og djevulin vilja gera alt, hvat stendur í teirra megi, at fáa okkum at geva skarvin yvir við at gera okkum mótleys; men Harrin kveikir okkum og sigur, at tú skalt náa málið, at hann, sum byrjaði í tykkum góðan gerning, vil fullføra hann alt til Jesu Krists dag.
Tá ítróttarfólk rennir kapp, er umráðandi hjá teimum at koma væl frá byrjan, tí bara ein vinnari er: Kunnu vit ynskja tær til lukku við silvurheiðurs–merkinum? Spurdi ein tíðindamaður eftir finaluna. Nei, var greiða svarið frá ítróttarkvinnuni.
Vit hava óivað verið mong, ið hava fylgt við ídnu ítróttarfólkum okkara á oyggjaleikunum á Bermuda, ið endaðu fyri góðari viku síðani. Spennandi hevur tað verið at hoyrt frásagnirnar, har ítróttarfólkini hava gjørt tað ítasta, tey megnaðu. Viðhvørt gekk eftir vild, og aðrar tíðar var vónbrotið stórt. Gullið var tað, ið miðað var eftir, men dreymar brustu.
Í veruleikanum eru vit øll sett inn í eina kapping, sum vit ikki sjálvi hava valt at vera við í. Allastaðni verður kappast - í skúla og á arbeiðsplássi, í samfelagnum sum heild. Krøvini eru stór til okkara. Vit skulu hava vøkur heim, eina góða yrkisleið, stundir skulu vera til at hava frítíðarviksemi. Vit skulu temja likamið. Helst av landinum ein ferð um árið, og nógv annað, ið her kundi verið nevnt. Hvussu hevur so hilnast?
Vit fáa okkum enn fleiri ting, men verða enn minni nøgd. Vit fáa okkum enn meiri pláss í húsinum, men minni og minni pláss í hjørtum okkara. Tað verður keypt tað, sum børnini peika á, men vit megna ikki at geva teimum tíð og umsorgan. Okkum leingist eftir meira kærleika, men liva á ein slíkan hátt, at okkara nærmastu sambond slitna. Av øllum hesum kunnu vit vera bundin í okkara fría landi. Meira vit eiga, jú meira verða vit bundin at nýta tíð uppá hesi tingini heldur enn næstan. Vit gerast umsitarar av virðum. “tí, hvat gagnar tað manni, um hann vinnur allan heimin, men má bøta afturfyri við sál síni?” Mammon er ikki einans ein strangur Harri at tæna. Ístaðin fyri at gera tilveruna lættari, gevur hann okkum stúranir, magasár og strongd. Mammon, peningur og vøkstur er vorðin okkara avgudur, sum dregur til sín sínar tilbiðjarar og tekur frá okkum frælsið. Hvussu kann ein síggja tað? Jú, tað kemur til sjóndar. Ríkari, vit eru vorðin, tess meira eru vit upptikin og bundin av tí materiella. Sjálvt um tað ikki skuldi verið grund at stúra, tess størri gerst stúranin. Í okkara heimsparti eru vit meira stúrin enn tey, sum stríðast fyri at yvirliva gerandisdagin. Tað gerst nærum láturligt.
Ein skuldi trúð, at vit vóru meira frí og fræls meira, vit áttu, men tað er øvut, jú ríkari vit eru, tess meira eru vit bundin av tí, sum vit hava. Jesu orð ljóða til okkum í dag.
Um skeiðið, ið rennast skal saman við Jesusi, stendur: “Takið krossin upp og fylgið Kristusi eftir!” Gera vit tað, vinna vit sigurskransin.
Hesi boð hava eisini rokkið okkara oyggjar. Tað er tað, vit eisini eru við at fagna á hesum tjóðardegi okkara, at kristindómsboðskapurin um náði og eftirfylgjan hevur ljóðað millum okkara fólk.
Ein hin mest kenda bók hesum viðvíkjandi, er óivað “Eftirfylgjan” eftir týska gudfrøðinginum, Bonhoeffer.
“At vera kristin, er at fylgja Kristusi eftir, hvat ið tað enn kostar.” Bonhoeffer kom sjálvur at gjalda ein høgan kostnað. Ein vármorgun í 1945 í eini fangalegu í Flossenburg, varð hann hongdur. Grundin var tann, at loyniløgreglan, Gestapo, helt hann hava kunnleika til eina miseydnaða atsókn ímóti Hitler. Sjálvt um hann ikki var við at leggja atsóknina til rættis, samstarvaði hann við uppreistrarmonnunum:
Í bók síni, ið er ein sonn perla; tekur hann burtur alt tað, ið er komið ímillum Jesu greiða boðskap og okkum kristnu. Hvat merkir tað, at vit mugu taka krossin upp og fylgja Jesusi eftir? Tann ið velur at fylgja Kristi eftir, gevur seg yvir til hansara. Eitthvørt kall frá Kristi førir til deyða, skrivar hann. Tað gamla menniskja má doyggja og okkara sjálvrættvísi. Vit mugu heilhjartað geva okkum yvir til Jesus.
Kendasti kapittulin í bókini er um ta bíligu- og dýru náðina. Tað er ein uppgerð við ta kristindómsfatan, ið hann sá rundan um seg. Ein útvatnaðan kristindóm, ið nýtti Guð, sum eina automat, har fyrigeving var at fáa. Ein tók ikki boð hansara í álvara. Bílig náði merkir, at syndin verður rættvísgjørd, ikki syndarin. Tí alt er av náði eina. So kann alt verða við tað gamla aftur. Bílig náði er at boða fyrigeving uttan bót. Bílig náði er náði uttan eftirfylgjan, náði uttan kross, uttan livandi felagsskap við Kristus.
Tann dýrabara náðin er hin fjalda perlan í akrinum, har eitt menniskja við gleði fer og selir alt, ið ein hevur. Tann dýra náðin er evangeliið, ið ein aftur og aftur má leita til, hurðin, har ein má banka á. Dýr er henda náði, tí hon kostaði Jesus alt við deyða og uppreisn síni. Dýr er henda náði, tí hon dømir syndina.
Náði er hon, tí hon rættvísger syndaran. “Gud hevur gjørt tað guddómliga undrið at hata okkum og kortini elska okkum samstundis," sigur kirkjufaðirin, Augustin.
Hetta er evangeliunnar gáta, okkum til frelsu og ævigt lív. Lít á hann, sum hekk á krossins træi, ið doyði fyri okkum sum eitt offur vegna okkara synd og síðan sum eina fyrimynd fyri okkum, hvussu vit eisini eiga at bera krossin og avnokta okkum sjálv.
Latum okkum minnast hetta hvørja ferð, vit síggja vakra flagg okkara, Merkið. Hin reyða og bláa litin í krossarmerkinum.
Í trúnni á hin krossfesta og upprisna, tora vit –
at bera tað merkið,
sum eyðkennir verkið,
ið varðveitir Føroyar mítt land.
Danski heimspekingurin og gudfrøðingurin, sum hevði verið 200 ár fyrr í ár, Sørin Kirkegaard, sigur hesi orð um tað at vera lærusveinur Jesu. Tað er okkum kunnugt, at Kristus ferð eftir ferð, nýtir hugtakið eftirfylgjari. Jesus talar ongastaðni um, at hann ynskir sær fjepparar sum viðhaldsfólk, men lærusveinar, sum fylgja honum alt lívið. At fylgja Jesusi, snýr seg ikki bara um at líkast honum, hóast tað sjónarmiðið er at finna fleiristaðni í NT. Vit skulu ikki bera Jesu kross, hann hevur hann borið. Men vit skulu bera tann kross, ta líðing og vanæru, ið eitt lív saman við honum hevur við sær, tað er nakað annað.
Vit skulu ganga í Jesu skugga, tí tað er hann, ið skínur. At fylgja Jesusi, er bæði hvíla og stríð, gáva og uppgáva. Hvíldin og gávan er hon, ið Jesus vann á krossinum, at Jesus vann okkum fyrigevingina, tí skulu vit gera upp við synd okkara, eins og tað stendur í triðja ørindi av sálminum: Klettur klovin fyri mær
Armur, eymur eri eg,
krossur tín má fjálga meg;
nakin, tú mást klæða meg;
sekur, tú mást náða meg;
deyðadálkaður av synd,
reinsa meg í lívsins lind”.
Tað menniskja, ið hevur upplivað fyrigevingina, kann sýna næsta sínum kærleika Krists.
Amen!


text:
Suðuroyggin á vandakós !
Eg havi ferð aftaná ferð gjørt vart við keðiligu støðuna, sum Suðuroyggin er í.
Exit Suðuroy greinin frá í fjør, skapti nakað av røringi, men hevði onga ávirkan við sær og støðan í Suðuroy versnar tí spakuliga enn!
Hjá “fastlandsføroyingum” er sera trupult at seta seg inn í støðuna hjá útjaðaranum. Ofta er skjótari hjá hesum at koma niður á Fields í Keypmannahavn, enn suður til Café Mormor á Tvøroyri.
Tíverri, so eru nógvir suðuroyingar heldur ikki greiðir yvir, hvussu hættislig støðan er!
Tað gongur væl í Føroyum, heilt væl. Í 2016 vóru áleið 1000 nýggja størv skapt í Føroyum. Hesi størv eru tó farin framvið Suðuroynni og av tí sama merkja suðuroyingar ikki hákonjunkturin á sama hátt – ja, í veruleikanum minkaðu størvini í Suðuroynni við 5.
Vit hoyra dagliga um methøga fólkatalið í Føroyum – tó hoyra vit einki um, at fólkatalið í Suðuroynni er tað lægsta í 100 ár!
Stættarmunurin veksur hvønn dag !
Suðuroyingar hava ikki møguleikan av pendla til arbeiðis á fastlandinum, á sama hátt, sum 1000 tals aðrir føroyingar gera dagliga, millum fastbundnu oyggjarnar norðanfjørðs. Um fá ár er Suðuroyggin einasti stóri útjaðari í Føroyum, uttan fast samband við miðstaðarøkið. Enn búgva tó uml. 10 % av Føroya fólki í Suðuroynni.
Tað almenna hevur higartil ikki gjørt nakað nevniverdigt fyri at bøta um støðuna. Hvørki við at skapa nakað nýtt alment arbeiðspláss í oynni ella við at forða fyri at stórar fyritøkur flyta arbeiðspláss av oynni.
Tað er um at vera síðsta útkall til at bjarga Suðuroynni og venda keðiligu gongdini. Tað má beinanvegin gerast ein ætlan, ein Suðuroyarætlan, sum í fyrsta umfari steðgar afturgongdini og tí vaksandi stættarmuninum og harnæst tekur atlit til bæði almenn og privat viðurskifti.
Alt fyri eitt skal støðgast við at flyta almenn arbeiðspláss av oynni og krøv skulu setast til størru fyritøkurnar í oynni, ið nýta náttúrugivna tilfeingi okkara, sum eitt nú firðir og sund.
Leiðandi røddir hava verið frammi og tosað m.a. um, at Eftirskúli skal koma til Suðuroyar og at fáa fleiri vitanartung størv í oynna.
Lat okkum nú fáa sjón fyri søgn – hvørvisjónir hava vit sæð nóg mikið til! Væntandi innlit og empati førir vanliga við sær setningin, “suðuroyingar mugu skapa trivnaðin sjálvir”. Ja, tað kann vera nakað um tað, men so vit skulu hava somu møguleikar at virka undir, sum restin av Føroya fólki hevur.
Vinnan skal berjast við kappingaravlagandi avgjøld og vanliga ferðafólkið skal gjalda í dýrar dómar fyri at koma til og av oynni, meðan tey, ið hava tunnil, rópa upp um at teirra farleið skal vera ókeypis. Er hetta rætttvísi?
Gongdin kann vendast og hon skal vendast.
Eg siti á løgtingi fyri Javnaðarflokkin. Vit hava møguleikan og viljan til at fremja broytingar. Undanfarna samgonga kom við nógvum luftkastellum um batar – tó, so royndi hon ikki og hevði heldur ongar ætlanir um fáa framt nakað í verki.
Føroyar eru hóast alt ein sera lítil tjóð, tí eigur viljin og trúgvin at vera til staðar, at vit saman kunnu lyfta allar føroyingar upp á nøkunlunda sama støði. Vit sammeta okkum altíð við norðurlendsku grannar okkara, vit vilja verða fremst í heiminum innan alt millum himmal og jørð – hví byrja vit ikki við at skara framúr við varandi virðum, hetta við javnseting av borgarum landsins?
Seinastu mongu árini hevur meginreglan verið, at alt alment virksemi skal miðsavnast í høvuðsstaðnum. Strandferðslan var eitt undantak, hóast røddir nú eru frammi um, at fleiri av størvunum í veruleikanum virka á einum kontóri í Havn – her má skerast ígjøgnum. SSL er staðsett í Suðuroynni við lóg!
Tey størvini, ið seinastu árini eru komin til Suðuroynna, eru øll privat skapt á einum lokalum grundarlagi við áræði og dirvi. Tí mikið dirvi skal til, um tú byrjar virksemi í Suðuroynni og ætlar tær at liva av tí.
Eg haldi, at vit skulu m.a., TORA at leggja almennar stovnar í Suðuroynni. Eg haldi, at vit skulu TORA at bjóða út fleiri útbúgvingar í Suðuroynni, TORA at tilskila eina uppsjóvarkvotu til Suðuroynna, TORA at lóggeva, at meginparturin av botnfiskinum skal virkast í Føroyum!
Tað fara at koma verri tíðir Føroyum, tað vita vit! Søgan sigur, at tey veikastu økini í eini hvørjari tjóð vera rakt fyrst og harðast í niðurgangstíðum.
Tíðin er komin til at allir suðuroyingar geva ljóð frá sær!
Gomlu, søguríku arbeiðarafeløgini í Suðuroynni mugu koma undan kavi aftur og krevja sín rætt! Gera tit einki, koma tit at standa við einum hópi av arbeiðsleysum limum innan stutta tíð.
Flakavirkini eru á gravarbakkanum. Tey hava sera trupult við at fáa rávøru til virkingar, tí vit lata nærum allan botnfiskin fara óvirkaðan av landinum til láglønarlond í Eysturevropa og Fjareystri. Vit missa arbeiðið og flakavirkini mugu lata aftur. Føroyar missa 100-tals milliónir í skatti, avleiddum virksemi, lækkandi fólkatali í t.d. Suðuroy og vinnuvitanin hvørvur.
Stórur brunnbátur er fastur gestur á miðjari nátt inni á Suðuroyarfirðum eftir laksi, sum verður fluttur norðurum. Í alivinnuni er 60-70 størv í vanda, um tey ikki longu eru niðurløgd, tí rávøran/laksurin ikki verður virkaður í oynni, sum áður. Vit eiga at bjóða aliloyvini í einari so viðkvæmari oyggj sum Suðuroynni út til feløg, ið tryggja okkum at fiskurin verður arbeiddur í oynni.
Vit skulu seta krøv um virðisøking av tilfeinginum úr havinum og víðari gransking til at vaksa virðisøkingina enn meira.
Vit biðja ikki um olmussu, men vit krevja at lagt verður uppfyri, at Suðuroyggin enn er ein útjaðari og tað heldur hon fram við at verða, inntil tunnilin er komin. Tí EIGA vit eisini at fáa nøkur almenn arbeiðspláss til oynna nú.
Nú eiga vit tørn! Tíðin eigur at verða farin frá stættarsamfelagnum.
Nú er dysturin leiktur og vit eru farin langt inn í yvirtíðina. Vandi er fyri, at dómarin bríkslar av og so er farið. Tað er nú, at vit seta alt inn uppá at fáa vent gongdini – eykaleikararnir, landsins myndugleikar, mugu koma inn á vøllin og gera sína skyldu! Vit suðuroyar tingumboðini, megna ikki alt eina, øll mugu spæla við.
Bjarni Hammer, tinglimir fyri javnaðarflokkin


text:
Á stovnandi fundinum tann 17. desember 1952, sum varð hildin á skrivstovuni hjá Trúgva Samuelsen, sakførara, vóru møttir: Johannes Berg, Eigil Gunnarsson, Kaysten Andreasen, Henry Svenson og Andrew Djurhuus
Samlaður partapeningur var 10.500 kr..
Fyrsti nevndarfundur varð hildin sama dag. Í nevndina komu Kaysten Andreasen, Johannes Berg og Eigil Gunnarsson. Til granskoðara varð valdur Jákup Jensen.
Nevndin skipaði seg við Eigil Gunnarsson sum formanni Johannes Berg sum næstformanni og Kaysten Andreasen, nevndarlimi.
Støðin fekk navnið P/F Taxa A/S.
Taxa hevði tlf. 450 øll árini. Seinni kom nummar 650 afturat. Tey, sum ringdu eftir bili, máttu siga við tey á telefonstøðini, hvørja støð tey ynsktu, annars varð bara umstillað til onkra bilstøð í býnum.
Tá tað frættist í 1957, at automattelefonir vóru á veg, varð umsókn beinanveg send inn um telefonnummarið 1-2-3-4, og hevur hetta verið partur av telefonnummarinum hjá Auto fram til dagin í dag.
P/F Taxa var ein samanrenning av støðunum Taxa og Bilstøðini í J. C. Svabosgøtu.
Tann 22. apríl 1955 er ein lýsing í bløðunum:
“Nýtt navn – gomul bilstøð”.
Eftir at hava undirskrivað seming í sakarmálinum við Z. Niclasen, broyta vit navnið á bilstøð okkara P/F Taxa til “AUTO”
Telefonnummarið er óbroytt 1234 . eitt-tvey-trý-fýra.
Í 1957 fekk AUTO loyvi at seta upp sokallaðar telefonboksir í Tórshavn. Ein í Vágsbotni, ein við Eystaruvág, ein á Vaglinum, ein í Grønlandi og ein í Bókbindaragøtu . Longu tá kundi borgarin í Havn, bert við at trýsta á ein knøtt, fáa samband við AUTO.
Tann 15. mars 1955 varð avgjørt at taka upp samráðingar við Jens Paula av Reyni um grundøkið Matr. Nr. 393a.
7. juni 1955 keypti AUTO Mtr. Nr. 393a fyri 20.000 kr. og 28 november 1955 varð byrjað.
Á fundi 3. juli, varð samtykt at søkja um lán ímóti veðrætti í ognum felagsins.
Støðin stóð liðug á sumri 1956, og sambært lýsing um sama mundið, vóru 17 stórir bilar á støðini. Í skrivandi løtu eru 33 bilar sum koyra frá støðini.
Av tí at Havnará rann ígjøgnum økið, varð ein træbrúgv gjørd fyri at fáa innkoyring frá Niels Finsensgøtu. Ein partur av støðini varð eisini bygdur á hesa brúgv.
Hetta var ein vøkur støð, sum lá og liggur sera væl fyri í býnum.
Á støðini var avgreiðslurúm til teirra sum passaðu telefonina, ein køkur og rúm til bilførararnar.
Eitt stórt bilhús var við grøv, so bilførarar sjálvir høvdu møguleika at umvæla bilarnar. Eisini var søla av smyrjiolju og brennievni.
Fyrsti liturin sum støðin varð málað við, var gult við bláum listum, við búmerkinum “Auto” á framsíðuni.
Í 1969 varð gamla støðin tikin niður, og ein nýggj bygd uppaftur á sama stað.
Auto er fyrst bygda aksturbilstøð í býnum.
Støðin er síðani nútímansgjørd, og soleiðis broytt nakað. Hon verður viðlíkahildin, og fríðkað verður alsamt um hana .
Tað er við takksemi og virðing, vit hesa løtu hava leitað aftur í tíðina.
Hetta er ein støð vit øll eiga at verða errin av.


text:
”Vit kunnu staðfesta, at fleiri og fleriri brúkarar av hesum vandamiklumm evnum eru børn og ung. Hetta er sera álvarsamt, tí tey eru í vanda fyri at gerast sálarliga sjúk. Vit hava ikki ráð til, at so mong fáa skaða,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"I don't know the key to success, but the key to failure is trying to please everybody." -Bill Cosby


text:
Nú seinasta fíggjarlógin áðrenn løgtingsvalið í 2019 skal snikkast til, er greitt, at ynskini eru nógv og ætlaninar rúgvismiklar – og neyvan slepst undan, at fíggjarlógin fyri 2019 verður merkt av, at eitt løgtingsval er ávegis í 2019.
Í Suðuroynni byrjaðu allar kommunurnar saman í november 2017 eitt arbeiði, sum skuldi leggja lunnar undir menning í hesum partinum av landinum. Borgarstjórarnir í oynni hava í fleiri umførum havt fund við landsins leiðslu – við landsstýrið alt í Tinganesi í februar 2018 og aftur í Porkeri í mai 2018, tá ein útgáva “Suðuroyggin og framtíðin – tilmælið um menningarátøk 2018” varð handað landsstýrinum.
Í Suðuroynni eru smá tekin um framgongd nú árið 2018 fer at halla. Fleiri fólk eru farin til arbeiðis við tað at framleiðsla aftur er á Varðanum Pelagic á Tvøroyri og á Bakkafrost virkinum í Vági.
Men kommunurnar í Suðuroynni hava tíverri at kalla ongan vøkstur havt seinastu árini, samanborið við restina av landinum. Vøksturin í persónsskattainntøkunum hjá kommununum í Føroyum er frá 2013 til 2018 umleið 28,5%. Sama tíðarskeið hava kommunurnar í Suðuroynni havt ein vøkstur í persónsskattainntøkunum á umleið 11,5%, sum neyvan stendur mát við vøksturin í lønarútgjaldingum í Føroyum hesi árini.
Vit sleppa heldur ikki undan at staðfesta, at gongdin í fólkatalinum í Suðuroynni er púrasta skeiv, samanborið við restina av landinum, har fólkatalið veksur. Fólkatalið í Suðuroynni minkar hinvegin ár um ár. Talið av børnum og ungum minkar við ferð – og talið av eldri veksur við ferð. Aldurs- og kynssamansetingin í Suðuroynni er skeiklað og innan 3-4 ár fer hetta at hava sera stóra ávirkan á alla oynna – um ikki stór stig verða tikin fyri at broyta møguleikarnir hjá fólki í Suðuroynni.
Høvuðsavbjóðingin er, at vit í Suðuroynni hava ikki fulla atgongd til arbeiðsmarknaðin í meginøkinum (tað ber ikki til at pendla úr Suðuroynni til arbeiðis í Havn), har flest størv eru til útbúgving fólk. Og tá flest øll ung fáa sær eina førleikagevandi útbúgving, velja nógv at flyta ella ikki at flyta aftur til Suðuroynna, og heldur búseta seg har atgongd er til góða arbeiðsmarknaðin í meginøkinum – og fólkatalsgongdin í Suðuroynni er hareftir.
Suðuroyggin í serstøðu!
Nú telvast skal um fíggjarlógina eru tað sjálvandi ynskir um eina røð av nýggjum íløgum á vegakervið kring alt landið.
-Og jú, ein illa skipaður innkomuvegur í Runavík og í Havn fer at skapa avbjóðingar við ferðsluni, men ferðslan fer at glíða víðari hóast hetta. Og ja, tað hevði verið fantastisk við einum tunli úr Skálabotni til rundkoyringina í Gøtudali, men nýggi tvísporaði vegurin um Gøtueið er ongin avmarking ferðslumessiga.
Ja, dømini um ynskir eru nógv!
Hja okkum í Suðuroynni er einfalda støðan tann, at Suðuroyartunnilin er alneyðugur fyri at birta eina vón í Suðuroynni! Alneyðugur fyri at birta eina vón um, at tað um eini 7-8 ár fer at bera til at verða partur av samfelagnum Føroyar, samstundis sum tú býr í Suðuroynni (í Føroyum!).
Eru vit 9,5% av Føroyafólki gloymd ella?
Úr Suðuroynni fór eitt púra greitt tilmælið til landsstýrið 28. mai 2018, har undirstrikað varð, at tað er alneyðugt beinanvegin at fáa sett Suðuroyartunnilin á dagsskrá, gjørdan ítøkiligan og at samtykkja verklagslóg í politisku skipanini – fyri at birta eina vón!
Vit, 9,5% av Føroyafólki, hava onki frætt aftur úr Tinganesi – bíða framvegis eftir einari reaktíon.
Smyril gongur á 15 ári og helst hevur Smyril ikki 15 ár eftir, so Suðuroyggin kann ikki bíða longi eftir einari reaktión – er politiski viljin til at byggja nýtt skip ella knýta Suðuroynna uppí Føroyar?
Skipið PF Føroyatunnlar!
Á Fíggjarlógini fyri 2019 má setast játtan av til at skipa PF Føroyatunnlar, har allir undirsjóvartunlar verða savnaðir í einum og sama felagið. Hesin leisturin ger, at Suðuroyartunnilin kann realiserast uttan at gera óvanliga stór inntriv í fíggjarlógirnar komandi árini.
Við í fíggjarliga grundarlagið hoyrir eisini ein søla av verandi Smyrli og frával av at byggja nýggjan Smyril (sum helst fer at kosta 1 milliard krónur). Ikki minst slepst undan at brúka 80 mió. kr. um árið at reka leiðirnar um Suðuroyarfjørð og Skopunarfjørð Smyril (og Teistan).
Við øllum undirsjóvartunlum í einum felagi kunnu vit eisini venda aftur til samhaldsføstu skipananina, sum var, áðrenn undirsjóvartunlarnir komu. Tá kostaði tað 40 kr. pr. persón at sigla á stytru leiðunum (t.d. Vestmannasund, Leirvíksfjørð, Skopunarfjørð os.fr.) og 80 kr. pr. persón á Suðuroyarleiðini (sum var einasta “langa” leiðin). Vit øll, sum brúka samferðslukervið verða tá í felag um at tryggja útbyggingina av føroyska samferðslukervinum okkum øllum at frama!
Suðuroyggin gerst minni og minni partur av Føroyum, vit kunnu ikki bíða longur – Suðuroyartunnilin má á skrá í 2019.
Dennis Holm
Um tú veitst okkurt, sum VP ikki veit - skriva so til vp@vp.fo


text:
Orð: Steingrímur Weihe
Lag: Annika Hoydal
1. Burtur á heiði sat huldan og spann,
meðan hon ynskti sær mann.
Niðurlag: Trumm trumm trumm
trumm trumm trumm
trumm trumm tra la lei
trumm trumm trumm tra la lei
2. Oman í bygdina stunandi rann
huldan at finna sær mann.
3. Bóndan á bríkini huldan brátt fann:
“Teg skal eg taka til mann!”
4. Svaraði bóndin: “Nei, so mín sann,
ikki eg festa teg kann.”
5. Kvendið í øðini njelti: “Kom ann!”
syfti og jarðlegði hann.
6. Huldan á bóndanum lættliga vann,
trettandu festi hon hann.


text:
Greinar í Ribarhús
Marjun í Lambanum, Heðin Kambsdal og Frits Johannesen lata upp framsýning í Ribarhús
Marjun í Lambanum, Heðin Kambsdal og Frits Johannesen lata upp framsýning í Ribarhúsi fríggjadagin 15. nov. kl 17:00 við málningum og vatnlitsmyndum. Marjun hevur tikið aftur í penslabørn síni, sum er gleðiligt, og liva tey …
Framsýning í Ribarhús
Fuglafjarðar kvøldskúli hevur framsýning av handaligum næmingaarbeiði í Gallerí Ribarhús 21. – 27. apríl.
Framsýningin letur upp sunnudagin 21. apríl kl. 17, tá Fuglafjarðar hornorkestur spælir, formaðurin í mentanarnevndini í Fuglafjarðar kommunu, Árant Berjastein, heldur røðu, …
Fuglafjarðar kvøldskúli framsýning í Ribarhúsi
Fuglafjarðar kvøldskúli hevur framsýning av handaligum næmingaarbeiði í Gallerí Ribarhús 21. – 27. apríl.
Framsýningin letur upp sunnudagin 21. apríl klokkan 17, tá Fuglafjarðar hornorkestur spælur, formaðurin í mentanarnevndini í Fuglafjarðar kommunu, Árant Berjastein, heldur røðu …
List í Riberhus
Charlotta Rasmussen, Rebekka I. Rasmussen ,Helena Kjeld, Durita Olsen, Rebekka Petersen og Karolina Petersen sína fram myndir í Ribarhúsi hesa
vikuna, sum tær hava gjørt í Fuglafjarðar kvøldskúla í vetur í royndarlist.
Framsýningin er opin hvønn dag …
Bókaløta í Ribarhúsi
Týskvøldið 04. des. kl. 8 verður bókaløta í Ribarhúsi.
Hálvur annar tími við framløgum og upplestri, ið forlagið Sprotin skipar fyri.
Úr skránni er m.a. hetta:
Heri á Rógvu greiðir frá um EXIT-Føroyar
Páll Danielsen lesur brot úr Kristin …


text:
Barnaval er útskrivað á Býarbókasavninum
Mánadagin 26. august verður atkvøðukassin settur upp á barnabókasavninum, og tað fer at bera til at atkvøða til 31. august kl. 17, tá valstaðið letur aftur. Atkvøðuseðil fæst á valstaðnum, og valrætt hava øll, sum eru 12 ár og yngri og ómyndig.
Áðrenn valið fara valevnini at seta upp valplakatir á Býarbókasavninum og nærhendis.
Endamálið við barnavalinum er at læra børnini um demokratisku tilgongdirnar á stuttligan hátt, samstundis sum ljós verður varpað á barnabókmentir.
Valnevndin vónar, at luttøkan verður góð, av tí at hetta er ein fortreyt fyri eitt umboðandi valúrslit. Vinnandi valevnið fer at fáa ávirkan á Býarbókasavnið komandi tíðina.


text:
Cristiano Ronaldo
Cristiano Ronaldo dos Santos Aveiro (føddur 5. februar 1985) er en portugisiskur fótbóltsleikari, sum spælir fyri italska felagið Juventus og fyri Portugal. Hann spældi fyri spanska La Liga felagið Real Madrid frá 2009 til 2018 og fyri Manchester United frá 2003 til 2009.
Lívsleið[rætta | rætta wikitekst]
Ronaldo byrjaði sína fótbóltslívsleið sum ungdómsleikari í Nacional, og hansara sukse hjá Nacional, førdi til eitt skifti til høvuðsstaðarfelagið Sporting CP tvær fótbóltssesongir seinni. Stóra talentið hjá Ronaldo gjørdi at venjarin hjá Manchester United Alex Ferguson legði merki til hann og skrivaði undir kontrakt við tann tá 18-ára gamla portugisan fyri 12,24 milliónir £ summarið 2003. Komandi fótbóltsárið vann Ronaldo sítt fyrsta meistaraheiti í FA Cup og kláraði eisini at koma til EM 2004-finaluna við Portugal. Tað var eisini í sama EM endaspælinum, at hann skoraði sítt fyrsta landsliðsmál, tað var móti Grikkalandi í tí fyrsta dystinum í endaumfarinum, sum Portugal tó tapti 1-2. Á EM í fótbólti 2016 vann Ronaldo gull við Portugal, tá ið liðið vann 1-0 í finaluni móti Fraklandi, eftir longda leiktíð. Ronaldo spældi bert 25 minuttir av dystinum, tí hann bleiv skaddur og mátti berast út av vøllinum.
Í 2008 vann Ronaldo og restin av United-liðinum UEFA Champions League. Ronaldo varð kosin man of the match í finaluni. Seinni varð hann kosin sum FIFPro World Player of the Year[2] og FIFA World Player of the Year, samstundis við at hann gjørdist fyrsti Manchester United leikari í 40 ár, ið vann Ballon d'Or.[3] Í 2014, 2015 og 2016 vann hann aftur Ballon d'Or. kæmpe svin
Ronaldo í Føroyum[rætta | rætta wikitekst]
Føroyar spældu landsdyst móti Portugal í HM-undakappingini til HM 2018. Í tí sambandi kom portugisiska landsliðið til Føroya at spæla landsdyst á Tórsvølli móti Føroyum, dysturin varð leiktur 10. oktober 2016. Millum leikararnar var Christiano Ronaldo. Nógv fólk var komið saman bæði vesturi í Vágum og uttanfyri Hotel Føroyar fyri at síggja stóru stjørnurnar, ið fáir mánaðir frammanundan høvdu vunnið EM í fótbólti, og serliga komu tey fyri at síggja Ronaldo, ið til tá hevði vunnið Ballon D'or heili tríggjar ferðir, og tveir mánaðir seinni vann heiður á fjórða sinni. Nógv børn og ung, men eisini vaksin, løgdu nógv fyri til tess at sleppa at síggja Ronaldo og teir og kanska fáa autograf ella selfie saman við honum. Undir sjálvum dystinum hendi nakað, ið ikki mátti henda. Meðan leikararnir gingu inn á vøllin fyri at spæla seinna hálvleik, rann ein drongur inn á vøllin, og tað eydnaðist honum at fáa eina selfie saman við Ronaldo. Vaktarmenn komu skjótt eftir honum og førdu hann út av stadionøkinum.[4]
Keldur[rætta | rætta wikitekst]
- ↑ "Cristiano Ronaldo (CR7)". Real Madrid. http://www.realmadrid.com/en/football/squad/cristiano-ronaldo-dos-santos. Heintað 22 March 2014.
- ↑ Ronaldo named FIFPro World Player of the Year – Reuters, 27. oktober 2008
- ↑ Cristiano Ronaldo, Ballon d'Or 2008 – France Football, 1. december 2008
- ↑ Eghold, Sverri (10. oktober 2016). "Fekk selfie við Ronaldo á Tórsvølli". portal.fo. http://portal.fo/fekk+selfie+vid+ronaldo+a+torsvolli.html. Heintað 12. december 2016.


text:
Jólaaftan
Jólaaftan er 24. desember - dagurin fyri jóladag. Orðið aftan kann bæði merkja kvøld (sbr. da: aften) og dagurin fyri halgidag, td. jólaaftan, nýggjársaftan, páskaaftan og hvítusunnuaftan. Við fyrimynd í hesum orðum er eisini gjørt skemtiorðið budingsaftan, tí onkur skipskokkur altíð hevði buding omaná døgurða sunnudag.
Í Føroyum hevur jólaaftan verið vanligur arbeiðsdagur til klokkan 6 á kvøldi, tá hildið varð heilagt. Vanligt var fyrr at kóka ræstan fisk til døgurða jólaaftan - og summi halda framvegis fæst við henda sið - og haðani er heitið aftansfiskur.
Í nýggjari tíð er vanligt eftir danskari fyrimynd at byrja jólahaldið jólaaftan, so borðreitt verður við eini góðari máltíð, td. kókaðum ella stoktum røstum kjøti, gás ella dunnu og við rísalamande omaná - har mandla er latin í 1 verð, og tann, ið fær hesa mandlu, fær eina mandlugávu.


text:
Yrkjari: N.J og J.A.J.
Lag : Der hersker en konge. . .
Hesin táttur er yrktur í Skopun í 1917,
tá ið útlendski ella eingilski dansurin, kallaður steppidansur,
var farin at troka føroyska dansin burtur.
N.J og J.A.J. yrktu, meðan S.P.J. skrivaði niður.
Tátturin varð bert kvøðin ta einu ferðina á gólvi í Skopun.
Yrkjararnir eru nú báðir deyðir, men hann,
sum skrivaði táttin niður, livir og er nú 85 ára gamal.
- Kom lat okkum taka í hendur fast
og bróta teir nýggju siðir
og geva teimim eitt bjølgakast,
sum traðka tað føroyska niður,
tí hetta kann ikki ganga við longd,
tann føroyski dansurin má aftur í gongd.
Niðurlag : Tí at steppa so stuttligt tað er,
at ein veit ikki, hvat ið man ger.
- Her gentur samlast til dansihús
hvørt sunnukvøld við gaman,
til steppidansin eru tær fús,
men ei tá ið vit taka saman,
at dansa og kvøða á føroyskan hátt,
tá hvørva tær burtur so smátt so smátt.
- Men hoyrist í króki eitt annað lag
tá tysja tær fram at standa,
og hjarta teirra fær títtari slag,
tær vita ei, hvar ið tær landa;
tað kunnu ikki allar eiga túr í senn,
vit hava jú fleiri kvinnur enn menn.
- Tey dansa á gólvi við slíkum lag,
sum ikki er gott at beskriva,
og eyguni stara í sama stað,
man hoyrir tey bara tiva.
Men slóknar kolan, so verður tað myrkt,
og tendrar eingin aftur, so verður tað kvirt.
- Tað ógvuligt er at líta á,
tann atburð tey nú vilja hava;
tey standa og toyggja seg upp á tá,
og aftur og fram tey skava,
at dansa hettar so stuttligt er, tí
tað frískar alt upp sum lív er í.
- Í steppidansi man kátur er,
sum seiðurin spælir við strendur,
og lívligheitin hjá mongum er,
man sær tað, hvønn veg man sær vendir,
tey venda og snurra og skritta pá nýtt,
men ólukkutíð tær tiva so títt.
- Hendan dansin dámar teim væl,
sum tey nú kalla at steppa,
og sjáldan koma tær niður á hæl,
ei heldur seg undan hveppa;
Í vetur gerst alt meðam ljósið er matt,
tað skúrast jú alt sum seyður í rætt.
- Tær bestu, ið steppa, tær fáa ei frið,
men mugu jú altið flagsa,
og aðrar fylgja streyminum við
og royna sjálvar at baksa,
tær skinkla so mikið, sum møguligt er,
og vænta sær maka til næstu ferð.
- Nú steppidansur er komin í lag,
við tíðini verður hann betur.
Tey ungu dansa so hjartans glað,
og hopa til næsta vetur,
at tá verður dansurin gjørdur so nær,
at hvør hevur nokk við at ansa sær.
- At steppa í hálvmyrkri hugnaligt er,
tað spælir í hvørjum liði;
men tá ið tey koma í skuggan inn,
tey missa tað rætta stigið.
Úr skugganum koma tey mestan á knæ,
og fáa tað síðani aftur í lag.
- Gongur man dansihúsið forbí,
man hoyrir tey gomlu mumla :
“Nei hetta var ikki í okkara tíð,
vit sluppu ei so at tumla,
tí hesin dansur so ljótur er,
man droymir seg burtur í aðra verð”.
- Nú hava tit hoyrt um steppidans,
vit vilja nú frá honum venda,
til hann, sum førdi hann higar til lands,
vit vilja hann heim aftur senda,
tí alt kunnu vit ikki brúka her,
sum hittast kann upp í tí víðu verð.


text:
Latið pakkar til sjófólkið í sjeyti ár
Latið pakkar til sjófólkið í sjeyti ár
Aftur í ár hevur Føroyska Sjómansmissiónin latið jólapakkar til sjófólkið. Sigast má, at hetta er ein góð og gomul siðvenja, sum enn er til stóra gleði fyri sjófólkið.
Fyrsta árið, pakkar vóru latnir umborð á føroysk skip, var í 1948. Sostatt eru tað sjeyti ár, síðani sjómanskvinnuringarnir byrjaðu at lata pakkar til føroyska sjófólkið.
Tá flestu pakkar vóru latnir, vóru teir omanfyri 2000. Síðstu mongu árini hevur talið liðið um 1200 pakkar.
Torleif Johannesen, sjómanstrúboðari sigur, at í ár eru 1225 pakkar latnir umborð á 105 skip. Yvirlitið yvir skipabólkarnar sær soleiðis út: 74 fiskiskip, 15 handilsskip, 14 frálandaskip og 2 vaktarskip. Eisini kann nevnast at umleið 28 av teimum 105 skipunum vera burtur á jólum.
Sjómansmissiónin takkar øllum sum hava latið pakkar.


text:
##med2##
Hondbóltsreportarin hjá FM1, Sjúrður H. Hoydal var beinleiðis ígjøgnum úr Ålborg í sendingini SportBoxin seinnapartin.
Klokkan 17 sunnudagin spæla Føroyar seinasta EM-undankappingardystin móti Danmark í Gigantium høllini í Ålborg. Sjúrður H. Hoydal sigur beinleiðis frá dystinum á FM1. Byrjað verður við upptakt klokkan 16.
Umframt at práta við unga málverjan, Tórð Guttesen, tað prátið kann hoyrast HER, so prátaði Sjúrður H. Hoydal eisini við Kjartan Johansen og Rógva Dahl Christiansen seinnapartin.
Kjartan Johansen fekk reyða kortið aftaná bara 20 minuttirs spæl móti Montenegro ígjár, og tað ætlar Kjartan Johansen ikki skal endurtaka seg móti Danmark sunnudagin.
##med3##


text:
Boris Johnson, sum er favorittur at gerast næsti forsætisráðharri í Bretlandi, vil ikki svara upp á spurningar um húsaófrið í heimi sínum.
Hann sigur á einum fundi í Birmingham fyri konservativar veljarar, at tað hevur ikki áhuga fólksins, verður sagt í fleiri bretskum miðlum.
Løgreglan var fríggjamorgunin kallað út til heimi hjá Boris Johnson í Londan, har hann býr saman við unnustuni Carri Symonds. Har var glassorl og rópt vórðu ókvæmisorð millum tey bæði. Tað fekk grannar at ringja til løgregluna, sum kom á staðið. Her var staðfest, at eingin var komin til skaða, og at alt sá út til at vera í lagi.
– Eg haldi ikki at fólk vilja hoyra um slíkt, um eg altso ikki taki feil.
– Eg haldi, at tað, sum tey vilja hoyra nakað um, eru ætlarnir mínar fyri landið og flokk mín, sigur Boris Johnson.
Hann kappast við Jeremy Hunt, uttanríkisráðharra, um plássi sum formaður fyri Konservativa flokkin. Tað skal avgerast við eini uratkvøðugreiðslu, hvør úrslit væntast 22. juli.
Vinnarin verður eisini næsti bretski forsætisráðharrin.
Søgan um húsaófrið hjá Boris Johnson gav í gjár nógvar yvirskriftir í brestkum bløðum. Fleiri miðlar skriva, at tað skapar órógv í Konservativa Flokkinum, tí tað birtir undir tað kaos, sum frammanundan er við brexit.
/ritzau/Reuters


text:
Kanal 5 hevur í kvøld klokkan 20 føroyska tíð samrøðu við døturnar hjá Brittu Nielsen, sum er ákærd fyri at hava stolið minst 111 milliónir krónur frá sosialu myndugleikunum í Danmark.
Døturnar eru eisini skuldsettar, skrivar DR.DK.
Døturnar hjá Brittu Nielsen hava verið skuldsettar síðani í oktober – tá ið tær sambært løgregluni hava fingið ein týðandi part av pengunum hjá mammuni – men hava tær verið vardar av navnaforboðið.
Tær báðar hava góðtikið av navnaforboðið verður strikað, og tað hendi í dag, váttar ákæruvaldið fyri DR Nyheder.
Um tú veitst okkurt, sum VP ikki veit - skriva so til vp@vp.fo


text:
Landsverk hevur seinnu įrini arbeitt viš eini heildarętlan fyri flogferšsluna, og stovnurin hevur millum annaš kannaš mųguleikarnar fyri einum alternativum flogvųlli. Hetta er gjųrt ķ samrįš viš politiska myndugleikan.
Higartil eru ongar vešurfrųšiligar, bśskaparligar og stašfrųšiligar kanningar gjųrdar, sum kunnu lżsa, hvar best hóskandi plįssini til flogvųll ķ Fųroyum eru, ella um Vįga Floghavn er besta plįssiš til flogferšslu ķ framtķšini.
At gera eina heildarętlan fyri flogferšslu, har mųguleikarnir fyri einum alternativum flogvųlli eisini skulu kannast, er ein uppgįva, iš tekur drśgva tķš. Nógvar forkanningar mugu gerast, og hetta arbeišiš mį gerast ķ stigum. Fyrsta stigiš var at kanna, hvar taš stašifrųšiliga ber til at gera ein flogvųll.
Nišurstųšan frį tķ kanningini var, at Sųltuvķk og Glyvursnes eru einastu hóskandi plįss til flogvųll, mešan Skoršhęddin er óegnaš, tķ taš ikki ber til at fįa nųktandi inn- og śtflśgvingarvišurskifti.
Sama er galdandi fyri onnur uppskot, sum hava veriš frammi ķ fjųlmišlunum. Ķ Svķnoy, į Boršuni ķ Nólsoy og ķ Klovanum ķ Vįgum. Kanningarnar vķstu, at hesi uppskotini ikki eru realistiskir mųguleikar, tķ lendiš rundan um inn- og śtflśgvingarųkini er ov hųgt.
Ongin turbulensur
Nęsta stigiš hevur veriš at kanna tey veršurfrųšiligu višurskiftini į teimum plįssum, har stašfrųšiligu višurskiftini eru ķ lagi. Hetta arbeišiš er komiš vęl įleišis, og ein fyribils nišurstųša er gjųrd. Ķ frįgreišingini veršur vķst į, at reglusemiš ķ flogferšsluni kann betrast viš umleiš 9,40 prosentum, um nżggjur vųllur veršur gjųrdur ķ Sųltuvķk, tį samanboriš veršur viš Vįga Floghavn.
Tį eru turbulensvišurskifti ikki tikin viš. Stašfesti turbulensurin ķ Sųltuvķk į śtsynningi fer tó at įvirka reglusemiš og trygdina skeiva vegin, veršur stašfest ķ frįgreišingini.
Į Glyvursnesi kann reglusemiš betrast viš umleiš 4 prosentum samanboriš viš Vįga Floghavn. Mįtingarnar geva onga įbending um turbulenstrupulleikar nęrhindis hesum vųllinum. Verša turbulensvišurskiftini ķ Vįgum tikin viš, veršur reglusemiš ķ Glyvursnesi sambęrt frįgreišingini helst betri enn tey 4 prosentini.
Taš serliga viš Glyvursnesi ķ mun til hinar mųguleikarnar er, at her ber til at fįa vųll heilt upp ķ 2.700 metrar ella meir, og tķ er hendan loysnin best framtķšartryggjaš. Harafturat er onki, iš bendir į trupulleikar viš turbulensi, sum er ein av trupulleikunum ķ Vįgum og ķ Sųltuvķk.


text:
Hydraulik slangur:
Vit hava eitt stórt úrval av hydraulik slangum á goymslu.
Slangur til kranar, spøl og mangt annað hava vit gjørt nógv av, og síðani Januar 2015 hava vit kunna veitt hydraulik slangur til fiskapumpur umborð á pelagisku skipunum í Føroyum.
Hava tit spurningar, so eru tit altíð vælkomin at seta tykkum í samband við okkum.
Sølufólk:
Óli J. Poulsen
Tlf. +298 791114
Hydraulik motorar:
Vit hava eitt gott úrval av hydraulik motorum á goymslu:
Hydraulik fittings:
Vit kunnu veita øll sløg av fitting til slangur og rør.
Hydraulik ventilar:
Vit hava á goymslu eitt gott úrval av ventilum til hydraulik.
-
Flow valves
-
Flow control valves
-
Check valves
-
Proportional directional spool valves
-
Etc.


text:
Vit í Fólkaflokkinum nevna onkuntíð flokk okkara fyri Fólksins flokk, og er hetta ikki av tilvild.
Vit rúma øllum, ið taka undir við tí borgarligu frælsishugsjónini, ið inniber mest møguligt persónligt frælsi, og minnst møguliga almenna íblandan í egið lív og tilveru!
Ein hugsjón, ið stuðlar og hjálpir teimum, ið hava brúk fyri hjálp, og eggjar og stimbrar tey, ið leggja lunnar undir framburð og vælferð.
Ein hugsjón, ið hjálpir teimum, ið treingja; sum spyr, hvat tú kann, heldur enn, hvat tú ikki kann, og sum ikki ger fólk til passivar móttakarar av vælferðartænastum!
Vit hava eina breidd í flokki okkara, ið spennir seg frá verkamanni til yvirlækna, frá handverkara til flogskipara, frá røktarstarvsfólki til sjómenn á øllum plássum umborð.
Vit hava okkara stuðlar runt alt Føroya land, frá smábygd til størru støðini, frá útoyggj til miðstaðarøki.
Og svari er einfalt:
Vit eru fyri ein og hvønn, kvinnu sum mann, ungan sum eldri, høgan sum lágan, lærdan sum ólærdan, sum tekur undir við hugsjónini um frælsið tann einstaka, til í so stóran mun sum gjørligt, og undir givnum fortreytum, at vera harri yvir egnum lívi og egnari lagnu, við teimum gávum og evnum, ið Skaparin tillutaði okkum!
Vit síggja umsorgan, frælsið, fólkaræði, vinnulív, skúla-, almenna-, og heilsuverk sum berandi súlur undir okkara ótrúliga landi, sum saman við einum tryggum familjubygnaði og virðing fyri Skapanarverkinum, hevur borið hettar landið framá til eitt stað, sum ein ikki skuldi trúð, kundi lata seg gera fyri eitt fáment fólk í einum so fjarskotnum og harðbaldnum øki sum okkara.
Tekur tú undir við hesum sjálvsøgdu virðum, er tú sjálvandi ein av OKKARA!
Gott val!
Jonhard Danielsen
Valevni Fólkaflokksins til Løgtingsvalið 2019
Um tú veitst okkurt, sum VP ikki veit - skriva so til vp@vp.fo


text:
Sjóvar kommuna
Sjóvar kommuna, kommuna í Føroyum. Sjóvar kommuna fevnir um bygdirnar Strendur, Innan Glyvur, Kolbanargjógv, Morskranes og Selatrað. Í kommununi búgva 1.043 fólk (48 % konufólk), harav 817 á Strondum (jan. 2005).
Tann gamla Sjóvar sókn fevndi um bygdirnar Selatrað, Strendur, Skála og Skálafjørð. Av hesum bygdum er Skálafjørður tann yngsta. Hon er bygd onkuntíð í 1600-árunum. Fyri stívliga 100 árum síðan komu niðursetubygdirnar Morskranes og Innan Glyvur afturat. Tann nýggjasta niðursetubygdin er Kolbanargjógv sum kom fyri góðum 60 árum síðan.
Navnið Sjóvar sókn kemur av býlinginum við Sjógv á Strondum, tí har stendur kirkjan sum nú er, og har hava kirkjur undan hesari staðið í fleiri hundrað ár so langt aftur, sum søguligar keldur røkka. Kirkjan við Sjógv var einasta kirkjan í sóknini heilt upp til okkara tíð. Kirkjan sum nú er, varð bygd í 1834. Á Selatrað kom kirkja í 1927, og á Skála í 1940. Hvussu gomul Sjóvar sókn og Strendur eru vita vit ikki, menn vilja verða við at vit skullu í hvussu so er aftur í 15. øld.
1. januar 1952 fór Sjóvar sókn í tvíningar, og Skála og Skálafjørður fóru burturúr og gjørdust sjálvstøðug kommuna við heitinum "Skála kommuna". Sjóvar sókn varðveitti sítt gamla navn eftir sundurbýtið, nú við bygdunum Innan Glyvur, Strendur, Kolbanargjógv, Morskranes og Selatrað.
Til kommununa hoyra uml. 70 merkur í jørð. Á Strondum eru 19 7/8 mk.ogn og 20 1/4 mk. landsjørð. Á Selatrað eru 8 merkur ogn og 22 merkur landsjørð.


text:
TV2 í Danmark skrivar, at norski flokkurin, Selvstendighetspartiet, sum stillar upp til komandi kommunuval í Noreg, kortini ikki sleppur at leigað Litteraturhuset í Oslo til eitt tiltak, sum skuldi verða fríggjakvøldið.
Talan skuldi vera um eitt slag av tíðindafundi ella práti. Avtalan kom upp á pláss í seinastu viku, men í gjár fekk Litteraturhuset boð um, at Selvstendighetspartiet hevði bjóðað Rasmus Paludan, sum skuldi hittast við flokkinum
Litteraturhuset skrivar á sínari heimasíðu, at dømdi leiðarin í Stram Kurs hevur gjørt seg inn á einstaklingar og ávísar samfelagsbólkar á hatursfullan hátt, og hetta ger, at sjálvt um eitt av mest umráðandi endamálunum hjá húsinum er talufrælsi, so eru fleiri dømi viðvíkjandi Paludan, har hann fer yvir markið.
Gjørt verður greitt, at Paludan ikki er vælkomin at koma at tosa í Litteraturhuset og spreiða sín hatursfulla boðskap. Á heimasíðuni verða fleiri dømi givin um ljótar og hatursfullar útsagnir hjá nógv umstrídda dananum.
Seinast í juli mánaði noktaði Langelandsfestivalen Paludan at koma á festival
Paludan ikki vælkomin í Litteraturhuset í Oslo
Norskur flokkur hevði bjóðað danska politikkaranum og islamkritikkaranum til eitt tiltak, og av hesari orsøk slapp hann ikki at leigað hølið kortini
TV2 í Danmark skrivar, at norski flokkurin, Selvstendighetspartiet, sum stillar upp til komandi kommunuval í Noreg, kortini ikki sleppur at leigað Litteraturhuset í Oslo til eitt tiltak, sum skuldi verða fríggjakvøldið.


text:
Hetta er sjálvstøðugt framhald av bókini Ótrúliga hypnosubókin hjá Molly Moon, sum kom út í 2006.
Molly Moon er foreldraleys og býr á barnaheimi. Í fyrru bókini finnur hon eina hypnosubók, og hon má sanna, at hon hevur framúr evni at hypnotisera.
Hon endar yviri í USA, og tað stutta av tí langa er, at børnini á barnaheiminum, sum ikki høvdu tað serliga gott áðrenn, fáa tað nógv betri, tá ið Molly hevur tikið sær av nøkrum av starvsfólkunum á barnaheiminum.
Í hesari bókini fer Molly aftur yvir til USA. Hesaferð tí at hon frættir, at ríkmaðurin Primo Cell hevur líka stór evni sum hon at hypnotisera, og at hann ikki brúkar síni evni til tað góða, men heldur til at fáa meira vald, og tað vil Molly ikki vita av!
Aftur


text:
|
Fyrr í hesi vikuni var Jarðfeingi vertur fyri North West European Heads of Exploration, ella NWEHE-fundi í Føroyum.
Hesin fundur verður vanliga hildin á hvørjum vári, og tað eru sjey ár síðani, Føroyar seinast vóru vertir. Tey lond, ið vanliga luttaka á hesum fundum, eru; Ísland, Norra, Stóra Bretland, Isle of Man, Írland, Danmark, Týskland, Holland og Føroyar. Frankaríki hevur verið við, men var ikki umboðað í ár.
Endamálið er at tosa um og viðgera tey viðurskifti, sum myndugleikar, ið hava ábyrgdina av oljuleiting og oljuframleiðslu í ymisku londunum, hava. Á henda hátt kunnu myndugleikarnir samstarva og vegleiða hvønn annan í ymsum viðurskiftum, sum gera seg galdandi innan hetta økið.
Dagin eftir fundin varð farið ein túr eftir Oyggjarvegnum og vestur í Vágarnar, har høvi var at hoyra um føroysku jarðfrøðina, umframt at vitjað varð hjá Hiddenfjord í Sørvági. Dagurin endaði í Gásadali, áðrenn gestirnir fóru av landinum aftur seinnapartin.
Fundurin hjá oljumyndugleikunum í Føroyum og fleiri øðrum londum varð hildin um sama mundið sum Jarðfeingi fyrireikar seg til at marknaðarføra júst samtyktu 5. útbjóðingina til oljuleiting og framleiðslu við Føroyar.
Komandi NWEHE-fundur verður væntandi á Isle of Man um eitt ár.


text:
Manchester United hevur tryggjað sær Leicester City verjuleikaran Harry Maguire fyri 80 milliónir pund.
Hetta skrivar Manchester Evening News í dag.
Sostatt gerst Maguire heimsins dýrasti verjuleikari, samstundis sum United fær hann fyri nakað minni, enn Leicester City upprunaliga hevði í hyggju at selja hann fyri.
Leicester City skal sum skilst hava ynskt at lata hann fara fyri 95 milliónir pund, men nú eru so partarnir komnir ásamt um ein prís, sum ljóðar uppá 80 milliónir pund.
Maguire er 26 ára gamal og fekk sítt gjøgnumbrot á enska landsliðnum undir HM í 2018. Hann hevur leikt fyri Leicester City í tvey ár, og frammanundan hesum leikti hann í Hull City í tvey ár.
Magure skal nú kappast við menn sum Victor Lindeløf, Chris Smalling, Phil Jones og Marcos Rojo um eitt fast pláss í miðverjuni hjá United.
Væntandi er, at Victor Lindeløf og Harry Maguire byrja inni í fyrsta dystinum hjá United komandi kappingarár, sum verður á skránni tann 11. august ímóti Chelsea.
Dysturin verður leiktur á Old Trafford.
BREAKING: Manchester United have agreed an £80m fee to sign Harry Maguire from Leicester City, Sky Sports News understands— Sky Sports News (@SkySportsNews) 2. august 2019
Um tú veitst okkurt, sum VP ikki veit - skriva so til vp@vp.fo


text:
Stórdansurin nýggjársaftan í Vági hevur verið skipaður undir heitinum “Í Vági er okkurt fyri øll nýggjársaftan !”, og soleiðis verður eisini í ár.
Í Vágs Høll verður dansur fyri yngra ættarliðið, har Jens Marni og Kim Hansen Band spælir. Í VB-húsinum verður dansur fyri tey meiri tilkomnu, har Norrøna Dansband og Hans Jacob Hjelm spæla til dans.
Vanligt er, at yngru og tilkomnu ættarliðini hugna sær saman á nýggjárinum í Vági, og skipanin við tveimum dansum á sama staðið hevur eisini virkað framúr gott, til gleði fyri øll.
Lagt er upp til eitt fantastiskt kvøld nýggjársnátt á Eiðinum í Vági.


text:
PlayStation 3 spøl - 2KGames
PlayStation 3 er ein klassisk stýristøð við fleiri enn 70 mió. brúkarum um allan heim. PlayStation 3 hevur eina brúkaraflatu, ið ger tað møguligt at seta stýristøðina til tað lokala netverkið. PS3 hevur eisini netsamband, ið ger tað møguligt at spæla á millumtjóða netverki. Elding hevur eitt stórt úrval av nýggjum og klassiskum spølum til PS3. Vit kunnu nevna aktionspøl, rasaraspøl, FPS (First Person Shooter) og familjuspøl. Finn títt nýggja PS3 spæl her.
-
PS3BORDERPRE
499
Netgoymsla: Levering 5-13 dagar
- .
- Oplev Handsome Jack
- Nyt gameplay


text:
Fakligur stjóri til Gigni
Ert tú heilsufrøðingur, og ynskir tú at ávirka og menna fakliga virksemið hjá Gigni, so er starvið sum fakligur stjóri í Gigni ein áhugaverdur møguleiki.
Um Gigni
Gigni er skipað bygnaðarliga undir Heilsutrygd, tó við sjálvstøðugari játtan á fíggjarlógini til heilsufakligu tænastuna.
Gigni virkar sambært løgtingslóg um “Fyribyrgjandi heilsuskipanir fyri børn og ung”, og umsitur heilsufrøðiliga tænastu til m.a. barnafamiljur, skúlabørn, skúlar, barnaverndartænastur og stovnar fyri børn og ung.
Um starvið
Fakligi stjórin fyri Gigni hevur fakligu ábyrgdina av heilsufrøðiligu tænastuni, og skal í tøttum samstarvi við stjóran á Heilsutrygd raðfesta fakliga arbeiðið.
Fakligi stjórin fyri Gigni fær ábyrgdina av fakligu leiðsluni og menningini av Gigni.
Í høvuðsheitum skal fakligi stjórin í Gigni røkja hesar uppgávur:
- Umsita løgtingslóg um fyribyrgjandi heilsuskipanir fyri børn og ung
- Tryggja at Gigni fylgir ásettu lóg og kunngerð
- Menna og viðlíkahalda heilsufakliga virksemið
- Skipa heilsufrøðiliga virksemið
- Gera viðmerkingar til ætlaðar lógarbroytingar og kunngerðir innan fólkaheilsu til børn og ung
- Raðfesta heilsufakliga virksemið innan fíggjarligu karmarnar
- Taka lut í viðkomandi arbeiðsbólkum og nevndum
- Luttaka á viðkomandi norðurlendskum og altjóða fundum
Førleikakrøv
Tann ið settur verður, skal hava lokið prógv sum heilsufrøðingur.


text:
Í Sakarias og pápin fara faðir og sonur útferð, har teir skulu búgva í tjaldi. Hetta er ikki nakað, ið hóvar Sakariasi serliga væl.
”Syng nú við, Sakk!” sigur pápin.
Men Sakarias tímir als ikki at syngja.
Hann er stívur um allan kroppin, tí hann hevur sitið so leingi á einum køldum steini.
„Her er einki at gera,“ gremur Sakarias seg.
”Her eru bara trø og moyggjabitar.”
”Men vit skulu vera saman, Sakarias.
Tað er tí, vit eru her, tú og eg,” sigur pápin.
Bókin er til fjórða torleikastig og er violettur krabbi.
Aftur


text:
Ein føroyingur luttekur í HM í kvinnuhondólti sum byrjar leygardagin í Japan. Tað boðar Hondbóltssamband Føroya frá í dag.
Hondbóltssambandið skrivar soleiðis á heimasíðu síni, hsf.fo:
Margrið Weihe skal verða altóða eygleiðari til HM hjá kvinnum, sum verður í Japan í tíðarskeiðnum 30. november til 15. desember.
Margrið hevur verið altjóða eygleiðari, umboðandi Føroyar, í fleiri ár og hevur áður luttikið til EM-dystir og Europa-Cup dystir av ymiskum slag. Margrið veit enn ikki hvørjar dystir hon fær, tí hesir verða ásettir sama dag, sum teir verða leiktir. Eyðleiðararnir eru saman tveir dagar fyri kappingin byrjar, har tey fyrireika seg, gjøgnumganga nýggjar reglur og mannagongdir. Øll tey luttakandi londini eru undan kappingini kunnaði um dómaralinjuna á ymsu økjunum og hava fingið 50 videobrot send til kunningar.


text:
8. mars 2001Nr. 37
Kunngerð um nýtslu og burturbeining av evnum og tilfari frá havstøðum, sum broytt við kunngerð nr. 90 frá 28. september 2007
Við heimild í § 30, § 33, stk. 1, § 38, stk. 5, § 39, stk. 3, § 40, stk. 2 og § 61 í kgl. fyriskipan nr. 646 frá 12 august 1999 “om ikrafttræden for Færøerne af lov om beskyttelse af havmiljøet”, hevur landsstýrismaðurin fyrisett:
Endamál, allýsingar v.m.
§ 1. Kunngerðin fevnir um nýtslu av evnum og tilfari á havstøðum og um burturbeining í luft, á sjógv, í undirgrundina ella á land sum beinleiðis stavar frá kolvetnisvirksemi á føroyskum fiski- og sjóøki og landgrunni.
§ 2. Hesi hugtøk skulu skiljast soleiðis:
1) Havstøðir:
a) Fastur útbúnaður sum pallar, rørleiðingar og onnur virki og innrættingar á sjóøkinum og landgrunninum, ið verða nýtt til kolvetnisvirksemi.
b) Flytandi eindir sum boriskip, -rygg, framleiðslu-, goymslu-, íbúðar- og tílík før, meðan tey eru støðuføst og verða nýtt til kolvetnisvirksemi.
2) Nýtsla: Einhvør nýtsla ella goymsla av evnum og tilfari, sum verða nýtt í sambandi við leiting eftir og framleiðslu av kolvetnum.
3) Burturbeining: Einhvør burturbeining og eitthvørt útlát í havið ella í luftina, einhvør innspræning í undirgrundina, ella einhvør burturbeining á landi av evnum og tilfari.
4) Besta tøka tøknin: Tann tøknin, sum hevur bestu umhvørvisligu úrslit, og kann fremjast tøkniliga og búskaparliga.
5) Raðfesting av nýtslu og viðgerð av burturkasti: Avmarking av tilfarsnýtslu, tilfars-endurnýtsla, endurnýgging av tilfari, endurnýtsla sum brenni og burturbeining.
Loyvi og umsókn
§ 3. 1) Nýtsla ella burturbeining av evnum ella tilfari má bert fara fram við loyvi frá Umhvørvisstovuni.
Stk. 2. 1) Umsókn, sum verður grundarlag undir loyvinum, skal av fyristøðufelagnum sendast Umhvørvisstovuni.
Umsóknin
§ 4. Í umsóknini skulu vera allar upplýsingar, sum eru neyðugar fyri at meta um ávirkanina á umhvørvið av nýtslu ella burturbeining av viðkomandi evnum og tilfari.
Stk. 2. Í umsóknini skulu vera upplýsingar, so metast kann um, hvørt besta tøka tøknin verður nýtt fyri at avmarka ávirkanina á umhvørvið.
Stk. 3. Umsóknin skal innihalda upplýsingar um hesi viðurskifti:
1) slag av havstøð, landafrøðilig knattstøða og endamálið við virkseminum,
2) vistfrøðina á økinum har borað verður, alis- og evnafrøðilig viðurskifti umframt lívfrøðiliga tilfeingið, sum finst á økinum,
3) frágreiðing um umhvørvisstýriskipan, umhvørvispolitikk, umhvørvismál og mannagongdir, sum verða nýttar í sambandi við innaneftirlit,
4) nýtsla av evnum og tilfari: Nøgd, samanseting, umhvørvisligar eginleikar, greiningar-, reinsanar- og burturbeiningarhættir,
5) borispønir (cuttings): Nøgd, samanseting, reinsanar- og burturbeiningarhættir,
6) frágreiðing um raðfestingina, jvb. § 2, nr. 5, og
7) umhvørvisverjandi tiltøk.
Stk. 4. 1) Umhvørvisstovan kann í samband við viðgerð av umsóknum biðja um ískoytisupplýsingar.
§ 5. 1) Umhvørvisstovan kann áseta treytir í sambandi við veitan av tí í § 3 nevnda loyvi.
Stk. 2. Er annað ikki ásett í loyvinum, er tað galdandi, meðan virksemið á ásetta staði fer fram, jvb. tó § 11.
Eftiransing v.m.
§ 6. 1) Umhvørvisstovan kann, í sambandi við leiti- og framleiðsluboringar ella framleiðslu, áleggja eigara ella brúkara av havstøð at gera kanningar ella seta í verk tiltøk til eftiransing og varðveitslu av umhvørvinum á sjóøkinum uttanum. Umhvørvisstovan kann áleggja eigara ella brúkara av havstøð at varðveita sjóøkið í umhvørvisliga fullgóðum standi.
Stk. 2. 1) Umhvørvisstovan kann ásetta nærri leiðreglur fyri hesum arbeiði, og lata arbeiðið gera fyri eigarans ella brúkarans rokning um hetta verður mett neyðugt við atliti at altjóða avtalum.
Aðrar ásetingar
§ 7. Tað er bannað at blaka amboð á sjógv.
Stk. 2. 1) Umhvørvisstovan kann gera av, at øll størri útgerð, sum verður nýtt á havstøðum, ella verður flutt til og frá havstøðum, skal vera merkt.
§ 8. 1) Eigari ella brúkari av havstøð hevur skyldu at boða Umhvørvisstovuni frá, nær virksemið á havstøðini heldur uppat.
Eftirlit og afturtøka av loyvinum
§ 9. 1) Umhvørvisstovan hevur eftirlit við, at reglurnar í hesi kunngerð verða hildnar.
§ 10. 1) Eigari ella brúkari av havstøð skal lata allar upplýsingar, sum eru neyðugar fyri, at Umhvørvisstovan kann hava eftirlit við tí virksemi, sum er fevnt av hesi kunngerð. Umhvørvisstovan kann, í tann mun tað er neyðugt í sambandi við eftirlitið, áleggja eigara ella brúkara av havstøð at hava royndarútgerð tøka, lata inn royndir, rádáta, viðgerðarúrslit, tulkingar og metingar, umframt tøkniligar og fíggjarligar upplýsingar.
§ 11. 1) Um so er, at umstøðurnar, sum liggja til grund fyri loyvinum, verða broyttar munandi, skal eigari ella brúkari av havstøð beinanvegin geva Umhvørvisstovuni fráboðan um hetta.
Stk. 2. 1) Umhvørvisstovan kann til eina og hvørja tíð broyta ella taka loyvi aftur, um so er, at reglur ella ásettar treytir sambært hesi kunngerð ikki verða hildnar. Sama er galdandi, um tað í umsókn um loyvi eru latnar rangar ella villleiðandi upplýsingar, ella um umstøðurnar munandi eru broyttar.
Revsing og gildiskoma
§ 12. 1) Um harðari revsing ikki er ásett eftir lóggávuni annars, verður við bót, hefti ella fongsul í upp til 1 ár, revsaður tann, sum
1) nýtir ella burturbeinir evni ella tilfar frá havstøð uttan loyvi frá Umhvørvisstovuni eftir § 3,
2) letur rangar upplýsingar í sambandi við umsókn eftir § 4,
3) ikki heldur treytir í loyvinum eftir § 5,
4) ikki letur inn upplýsingar ella royndir eftir § 10 og § 11, ella
5) ikki heldur reglurnar um eftiransing og upprudding eftir §§ 6–8.
§ 13. Verður brotið framt av partafelag, lutafelag, smápartafelag ella tílíkum, kann bótin verða kravd av felagnum sjálvum.
Stk. 2. Er brotið framt av landinum, einari kommunu ella einum kommunalum felagsskapi, kann landinum, kommununi ella kommunala felagsskapinum verða áløgd bót.
§ 14. Henda kunngerð kemur í gildi dagin eftir, at hon er kunngjørd.
Oljumálastýrið, 8. mars 2001
Eyðun Elttør (sign.)
landsstýrismaður
/ Herálvur Joensen (sign.)
1) Broytt við kunngerð nr. 90 frá 28. september 2007, har § 15 er soljóðandi: “Henda kunngerð kemur í gildi 1.oktober 2007.”


text:
( 1503—1559 ); eisini kallaður Robert Estienne.
Stephanus gav út fýra útgávur av Textus Receptus.
Hann var fyrrverandi Catolikkur, sum gjørdist protestantur seint í lívi sínum, og hin fyrsti at prenta Bíbliuna, við vers-deilingum.
Í 1539 fekk hann hitt høga heiti Prentari av Grikskum hjá kongi. Men kongliga viðurkenningin av hansara virksemi kundi ikki bjarga honum undan eftirliti og endaleysari mótstøði frá teimum geistligu. Í 1550, fyri at komast undan harðskapinum frá atsøkjarunum, fór hann í útlegd til Geneva, har hann hevði sítt prentaravirksemi.
Av størri týdningi eru hansara fýra útgávur av Grikska Textus Receptus Nýggja Testamentinum, í 1546, 1549, 1550, og 1551, hin síðsta í Geneva.


text:
09.01.2015 - Av: MBF / lagt út SW
Fylgjaraskipanin við fylgjarakorti
Sambært MBF er nú klárt at søkja um fylgjarakort
Í fyrstu atløgu kann fylgjarakortið nýtast her: Norðurlandahúsið, Søvn Landsins, Listasavnið, Tjóðpallurin, Ítróttarsamband Føroya og Strandferðslan
MBF Meginfelag teirra, ið bera brek hevur sent okkum soljóðandi teldupost:
Hey tit øll.
Avtala viðvíkjandi fylgjaraskipan varð undirskrivað í Mentamálaráðnum tann 18. desember 2014, og kom avtalan í gildi 1. januar 2015.
Avtalan tryggjar fólki, ið bera brek, javnbjóðis atkomu til ferðir, tiltøk og annað. Í fyrstu atløgu eru tað stovnar, sum fáa rakstrar- ella stuðulsjáttan á fíggjarlógini frá ávikavist Mentamálaráðnum og Vinnumálaráðnum, sum fylgjarakortið fevnir um. Tað er Norðurlandahúsið, Søvn Landsins, Listasavnið, Tjóðpallurin, Ítróttarsamband Føroya og Strandferðslan.
Tørvurin á fylgjara kann verða grundaður á bæði likamligt og sálarligt brek og hevur einki aldursmark.
Meginfelag teirra brekaðu í Føroyum fer at umsita fylgjarakortið.
Á heimasíðuni hjá MBF undir “Savn” síðani undir “Oyðubløð” er umsóknarblað og leiðreglurnar liggja undir “Vit meina” og síðani undir “Atkoma”.
Umsóknarblaðið og kunning fæst eisini við at venda sær til skrivstovuna.


text:
Samandráttur.
Línuskip: Trý fiska tosk, svartkalva og blálongu og koma tey at landa sum vikan líður. Eitt línuskip fer avstað ídag, meðan restin liggur við bryggju, men vónandi fara fleiri avstað í næstum. Av frystilínuskipunum er bara tað eina til fiskarí.
Útróður: Streymurin verður góður og veðri verður eisini gott, so helst verður nakað av útróðri. Tað er mest snellufiskur.
Djúpvatnstrolarar: Tveir eru á rygginum og koma at landa miðskeiðis í vikuni. Ein frystitrolari fiskar svartkalva og kongafisk undir Føroyum. Restin liggur við bryggju, men onkur fer úr í næstum.
Partrolarar: Bara trý pør eru til fiskarí. Eitt par hevur verði á rygginum og kemur at landað mánadagin og so fiska tvey pør upsa. Annað parið landar møguliga síðst í vikuni, meðan hitt parið neyvan landar í vikuni.
Trolbátar: Tríggir eru norðanfyri og fiska mest tosk og hýsu og so nakað av flatfiski. Allir landað helst fyrst í vikuni. Hinir liggja við bryggju og fara helst avstað eftir Sjómannadagin.
Garnaskip: Vit væntað at øll trý garnaskipini, sum fiska svartkalva, landa í vikuni. Fiskaríið er brúkiligt. Eitt hevur lagt og er farin at pussað upp.
Heinta alla metingina her


text:
Skaldævisøgan “Andlit” eftir íslendska rithøvundan Bjarna Bjarnason kemur nú út á føroyskum. Søgan, sum fer fram á ymiskum pallum í Íslandi, Føroyum, Svøríki og Onglandi, er um uppvakstrarárini hjá dronginum Gullbrandi Högnason. Andlit er ein søga um at vaksa upp flakkandi um ymsar heimar ytri sum innari. Men eru tíðirnar frá sær sjálvum, er hvør […]
Nú kuldin er farin at bíta, og gróðurin er hildin uppat fyri í ár, bæði vegna kulda og vantandi ljós, er ein heldur sjáldsamur gestur komin at flákra millum teldurnar á Gramar. Talan er um ein firvald, helst ein snjófiðrildi (Pieris rapae). Sambært bókini Firvaldar hjá Jens-Kjeld Jensen og Hans Eli Sivertsen livir ormveran hjá […]Halt á at lesa …
Ólavsøkuskráin er nú komin, og fæst ókeypis í flestu størru handlum í Havn og við Snarskivuna. Tað plagar at vera stórur áhugi at ogna sær eitt eintak, men um so er at tey prentaðu eintøkini verða uppi, so eru ikki allar súður syftar, tí til ber eisini at taka niður Ólavsøkuskránna sum pdf-fílu frá Tórshavnar […]Halt á at lesa …
Sera stórur áhugi var fyri hátíðarhaldinum í Áartúni, tá standmyndin av áarstovubrøðrunum Hans Andriasi og Janusi varð avdúkað, og sannur veitslurómur var, hóast rættiliga tíðliga á degi (hátíðarhaldið byrjaði kl. 11). Tað var ikki sørt at folk vóru í ólavsøkuhýri, hóast enn eru 10 dagar til ólavsøkan alment verður sett, og nevndi Heðin Mortensen, borgarstjóri, […]Halt á at lesa …
Carl Julian Graba gjørdi ferð til Føroya í 1828 og skrivaði frágreiðing um føroysku náttúruna, serliga um fuglarnar. Hann fekk tó ymiskt annað við eisini, m.a. var hann í kirkju í Bø: “Vit fóru til messu við Struer presti. Nógv fólk var í kirkju, men sangurin var tað ræðuligasta, sum eg nakrantíð í lívi mínum […]Halt á at lesa …
Tað fyrsta tú renir teg í tá tú kemur út á Heystframsýningina er ein gipsmynd av Palla Gregoriussen, ið stendur fremst í eini røð av andlitsmyndum eftir Hans Paula Olsen. Av teimum fýra høvdunum, sum eru á framsýningini, er henda av Palla tann einasta, sum er av einum persóni, ið hvørki hevur verk við sjálvur […]Halt á at lesa …
Dóttir Hans Paula, er heldur ikki sloppin undan. Henda andlitsmyndin er sett rættiliga uttarlaga í høllini, og vendir hon bakið til síni egnu verk – og til Zacharias, ið eygleiðir hana væl og virðiliga.Halt á at lesa …
Eins og Tróndur Patursson, so er Zakarias eisini væl umboðaður á Heystframsýningini, bæði við verkum og við andlitsmynd, ið Hans Pauli Olsen hevur gjørt. Men meðan andlitsmyndin av Tróndi vendir nakkan til verk Tróndar, og heldur hyggur beint yvir at Zakariasi, so vendir andlitsmyndin av Zakariasi soleiðis at hann fær eygleitt fólk ið fara at […]Halt á at lesa …
Tróndur Patursson var væl umboðaður tá Heystframsýningin 2011 læt upp leygardagin 15. oktober. Hann var hann sjálvur, hann sýndi fram málningar, og hann varð eisini sjálvur sýndur fram í gipsi. Andlitsmyndin hjá Hans Paula Olsen av Tróndi er sjáldsama livandi, og er tann andlitsmyndin, ið er sloppin longst inn í listahøllina á Skipasmiðjuni, har hann […]Halt á at lesa …
Um sama mundið sum Listaskálin stongdi síni framsýningarhøli, ið tey brúka til skiftandi framsýningar, læt upp úti á Skipasmiðjuni tann nú siðbundna Heystframsýningin. Upprunaliga var henda framsýning eitt mótmæli móti leiðsluni í Listaskálanum, men ásannast má, at listastríðið loksins tykist at vera av. Tað var tí gleðiligt at hoyra nýggja stjóran í Listasavni Føroya, Nils […]Halt á at lesa …


text:
Fyri Miðflokkin ganga rættindi hjá børnum framum rættin hjá vaksnum. Einfalda orsøkin er, at børn eru veikari enn vaksin. Tað er ikki í hondunum á børnum at tryggja síni rættindi, men í hondunum á vaksnum. Tí er í so mongum viðurskiftum vandin stórur fyri, at rættindini hjá børnum verða yvirsædd, tá rætturin hjá vaksnum skal tryggjast.
Rúsfrítt umhvørvi – ein barnarættur
Eitt dømi er rúsdrekka. Her ynskja liberalir flokkar, at rúsdrekka skal vera lætt atkomiligt, millum annað í matvøruhandlum. Sjónarmiðið er, at vaksin sjálvi eru før fyri at stýra egnum lívi, og at politiski myndugleikin ikki skal smoyggja moral yvir høvdið á vaksnum fólki. Men slík sjónarmið eru illa umhugsað. Tí við slíkari hugsan verða børnini gloymd og ignorerað. Teirra sjálvsøgdu rættindi at vaksa upp í rúsfríum umhvørvi verða als ikki tikin við. Í mínum eygum eru slíkir politikkarar ov sjálvsøknir at síggja tørvin hjá tí veikara partinum. Empati og samfelagssinni vantar. Her er tað bara eg, meg, mær og mítt.
Mamma og babba – ein barnarættur
Eisini í nýligu broytingini í hjúnabandslógini verða børnini taparar. Tvey av sama kyni kunnu ikki geva einum barni tað, sum ein mamma og ein pápi kunnu. Samspælið og fjølbroytnið ímillum ein mann og eina konu, sum uppala eitt barn, er so fult av virðismiklum eginleikum, sum í sjálvum skaparverkinum og lívfrøðini er totalt einastandandi, at tað kann ongantíð endurskapast millum tvey av sama kyni. Sjálvt kynið er orsøkin. Kynið í monnum og kynið í kvinnum eru ymisk frá Skaparans hond við ávísum endamáli. Tað kunnu vit menniskju ongantíð broyta.
Eisini her hugsa vaksin fólk meiri um seg sjálvi og síni rættindi, enn tey hugsa um børnini og teirra rættindi.
Foreldramyndugleiki
Alt ov leingi hevur kríggið staðið millum foreldrini eftir hjúnaskilnað. Hvør hevur rætt til barnið. Men tann spurningurin eigur ikki at skúgva til viks rættin hjá barninum. At barnið hevur rætt til bæði foreldrini og at lóggávan skal taka støði í barnsins tørvi og rætti – áðrenn støði verður tikið í rætti foreldranna. Foreldur eru vaksin. Børn eru børn. Børn eru tey veiku í einumhvørjum máli, har rættur hjá vaksnum stendur yvir av rætti hjá børnum. Tí skal lóggávan fyrst verja børnini, og síðani tey vaksnu.
Bill Justinussen, Miðflokkurin


text:
##med2##
Hoyvíkskvinnur koma aftur á sigursslóðina við einum sannførandi avriki móti VÍF í Hoyvíkshøllini í kvøld.
H71 vann greitt 27-22. Longu í steðginum var H71 á odda 14-8. Trý mál var tað nærmasta VÍF kom H71 áðrenn heimaliðið dróg frá aftur.
Úrslitið merkir, at H71 er nummar tvey í SMS-deildini við 12 stigum, bert tvey stig aftanfyri VÍF sum er á odda við 14 stigum.
Marita Mortensen gjørdist toppskjútti hjá H71 við átta málum. Maria Halsdóttir Weyhe skoraði seks mál fyri H71. Men tað var málverjin Annika Fríðheim Petersen sum stóð sterkast í myndini við fleiri rimmar bjargingum, ikki minst tá VÍF hevði frírennarar.
Durita C. Jojic gjørdist toppskjútti hjá VÍF við seks málum. Ingibjørg Olsen og Liljan Müller skutu fýra mál hvør fyri VÍF.
Á ljóðfíluni omanfyri ber til at hoyra frá FM1:
1) Hoyr frásøgumannin hjá FM1, Sjúrð H. Hoydal siga frá dystarendanum, og hoyr Sjúrð taka samanum ein uppibornan heimasigur.
2) Hoyr samrøðuna Sjúrður H. Hoydal gjørdi við Lív Ingdorsdóttir hjá VÍF, ið skoraði eitt mál í kvøld. Lív slær fast, at tær í VÍF ætla at koma sterkt aftur móti VB á heimavølli sunnudagin.
3) Hoyr samrøðuna Sjúrður H. Hoydal gjørdi við málverjan hjá H71, Anniku Fríðheim Petersen, ið kann fegnast um egið avrik og avrikið hjá liðnum, og ein góðan sigur sum hevur stóran týdning aftaná tap í tveimum teimum seinastu dystunum: - Vit vóru sera tendraðar, sigur Annika.
Inni á Skála vann Stjørnan 27-24 (13-12) á StÍF. Maruka Gima var toppskjútti hjá StÍF við 11 málum. Jansy Jacobsen var toppskjútti hjá Stjørnuni við sjey málum.


text:
Kjøt
Tað, vit nevna kjøt, er vøddar, feitt, bein, brósk og æðrar. Vøddarnir eru gjørdir úr vøddatægrum. Bindivevnaður bindur tægrarnar saman í bundi og bundini saman í tann stóra vøddan. Vøddarnir eru so festir at beinunum við sinum. Kjøtið av ungum dýrum er vanliga ljósari reytt enn kjøtið av eldri dýrum. Kjøtið av ungum dýrum hevur minni bindivevnað enn kjøtið av eldri dýrum. Tað merkir, at kjøtið av eldri dýrum er seigari. Mesti bindivevnaðurin er í teimum vøddunum, ið verða mest nýttir, t.d. í bógvunum. Í lundunum er næstan eingin bindivevnaður. Kjøtið av eldri dýrum er vanliga feitari enn kjøtið av ungum dýrum.
Nýflett kjøt er hart og seigt. Skal kjøtið gerast moyrt og gott, skal tað hanga eina tíð, áðrenn tað verður havt til matna. Vit siga, at kjøtið búnast. Neytakjøt skal hanga ikki styttri enn 14 dagar í kuldarúmi. Hongur kjøtið ikki í kuldarúmi, men í hjalli, skal tað ikki hanga so leingi. Seyðakjøt og svínakjøt nýtist ikki at hanga longur enn í ein dag.
Kjøtið, vit eta mest av í Føroyum, er seyðakjøt og neytakjøt, men vit eta eisini nokk so nógv av svínakjøti, sum verður innflutt. Sjálvt um vit hava nógvan seyð í Føroyum, so verður seyðakjøt eisini innflutt úr Íslandi og Ný Sælandi. Vit eta eisini høsnarunga, dunnu og kalkun. Dunna og kalkun er tó ikki so vanligt sum høsnarungi. Føroyingar eta eisini kjøt av villum djórum og fuglum. Eitt nú eta vit tvøst av grindahvali, tað er ikki vanligt í flestu øðrum londum, og nógv fólk, serliga úr øðrum londum, hava ringt við at skilja, at nakar kann finna uppá at drepa grindahvalir. Aðrastaðni eta tey eisini rossakjøt, men tað er ikki vanligt í Føroyum, tó hevur tað verið nokk so vanligt í summum bygdum fyrr í tíðini, tá tey høvdu arbeiðshestar, t.d. í Hvalba, har tey brúktu ross til arbeiði við koli. Fleiri sløg av bjargafugli eru eisini vanligir at eta í Føroyum, t.d. havhestur, lomvigi og lundi. Kjøt av haru verður eisini etið í Føroyum, tá harutíðin er, og menn veiða villa haru.
Vegetarar og veganararRætta
Summi velja ikki at eta kjøt yvirhøvur, orsøkirnar kunnu vera sera ymiskar. Tey sum ikki eta kjøt, men eta aðrar úrdráttir frá djórum, t.d. egg, mjólk og mjólkaúrdráttir, verða nevnd vegetarar. Tey sum hvørki eta kjøt, egg ella mjólkaúrdráttir verða nevnd veganarar. Í Asia er heilt vanligt, at fólk eru antin vegetarar ella veganarar, í Føroyum er tað ikki so vanligt. Kjøt inniheldur protein, sum hava stóran týdning eitt nú fyri bygnaðin av vøddum. Um ein ikki etur kjøt, so er týdningarmikið at fáa eggjahvítaevnir frá øðrum mati, t.d. frá bønum ella frá soyaúrdráttum. Fólk sum velja at gerast vegetarar ella veganarar eru oftast væl vitandi um týdningin av proteinum og fáa hesi á aðrar mátar.
Vandamiklar bakteriur og dálkingar evni í kjøtiRætta
SalmonellaRætta
Kjøt er sunnur matur, um tað er nóg reint og ikki dálkað ella hevur fingið bakteriur. Nevnast kann, at eitt nú høsnarungar ofta hava vandamiklu salmonellabakteriuna. Tí er reinføri sera týdningarmikið, tá fólk matgera. Tað hevur stóran týdning at handfara kjøt við varsemi og ikki blanda sevjuna av kjøtinum við t.d. salat. Bakteriurnar doyggja, tá kjøtið verður steikt ella kókað, men tað skal vera gjøgnumstokt. Heilsumyndugleikarnir hava javnan ávara og vegleitt fólk um, hvussu tey skulu handfara kjøt. Salmonella kann eisini vera í eggum, men eisini her verður bakterian dripin, um eggið verður steikt, kókað ella bakað í einari kaku t.d.
Botulisma elvd av bakteriuni clostridium botulinumRætta
Ein bakteria, sum er sera sjáldsom, men eisini sera vandamikil, er Clostridium botulinum, sum kann elva til botulismu. Henda bakteria kann koma í eitt nú skerpikjøt, um reinføri ikki er í lagið, tá ið seyðurin verður flettur. Bakterian krevur tó heilt serligar umstøður fyri at nørast. Hon krevur eitt umhvørvi uttan oxygen og við einum ávísum hita, t.d. stovuhita. Bakterian kann føra til, at fólk ið eta mat, ið er eitraður við Clostridium botulinum, fáa botulismu, sum kann vera deyðiligt. Í Føroyum eru nøkur fólk deyð av botulismu, men tað ganga nógv ár ímillum at tað hendir. Í 2007 vóru tveir sjúkutilburðir av botulismu, men fólkini gjørdust frísk aftur. Orsøkin til at fólkini gjørdist sjúk, var tann at tey høvdu etið skerpikjøt av seyði, sum var flettur á ikki løggildum stað, og sum ikki var hongdur út í hjallin at hanga beinanvegin.[1] Í Føroyum er skerpikjøt vanligasta smittukeldan. Dálkingin við bakteriuni kann koma á kjøtið undir fletting, um ikki verður ansað nóg væl eftir. Bakterian finst í jørðini, og kann vera komin á ullina á seyðinum. Tí er umráðandi, at ullin er turr og ikki skitin, tá flett verður, og at amboð, sum hava verið í samband við ullina, ikki verða nýtt undir flettingini, ella verða gjørd rein áðrenn. Smittan kann eisini koma frá skarninum frá seyðinum, skarnið má ikki koma í samband við kjøtið. Fólk mugu vaska sær væl um hendurnar, um tey ætla sær at nerta við kjøtið á seyðinum, og tey mugu vaska sær serliga væl, um tey hava nert við ullina ella hava fingið skarn á hendurnar. Ráðini frá Heilsufrøðiligu Starvsstovuni og Landslæknanum eru m.a., at man skal hava reinføri í ordan undir slakti og harumframt at man ikki má lata kjøt liggja í afturlatnum posa ella ílati, har ongið oxygen sleppur til. Í november 2008 sendi Heilsufrøðiliga Starvsstovan út eina stutta vegleiðing, sum eitur: Reinføri í samband við fletting. Tað eru Elspa Petersen og Ingibjørg Egholm, ið hava skrivað vegleiðingina.[2] Í leiðbeiningini verður m.a. sagt, at gott reinføri undir slátrinum, skjót køling av krovinum, góður støðugur luftstreymur og gott pláss í hjallinum minkar munandi um vandan fyri botulismueitran. Í 2007 sendu Heilsufrøðiliga Starvsstovan og Landslæknin út tíðindaskriv, har vegleitt var um hvussu best slepts undan smittuvanda av Clostridium botulinum. M.a. vóru hesi fimm puntkini nevnd:
- Vísið stóran ans fyri reinførinum undir fletting. Tað er av serstakliga stórum týdningi, at kjøtið ikki verður dálkað av skarni.
- Útgerð og klæðir, ið hava verið nýtt til fiskaarbeiði, mugu ikki nýtast, tá flett verður.
- Krovið eigur at verða hongt í hjallin sum skjótast, so tað kólnar, og luft sleppur at tí.
- Kjøt eigur ikki at verða hongt upp at turka, um tað er heitt, vátt og stilt í veðrinum.
- Turt kjøt skal goymast kalt.
Í Danmark og øðrum londum verður botulisma millum manna eisini nevnt pylsueitran (pølseforgiftning), hetta tí at tann mest vanliga smittukeldan í Danmark er pylsur. Tað er tó sera sjáldan, at fólk í Danmark doyggja av botulismu. Bakterian kann dálkað ymiskar matvørur, ikki bara kjøt, men eisini grønmeti. Bakterian framleiðir eiturevni, tá ið tær "røttu" umstøðurnar eru, bakteriurnar trívast best tá tað er ongið oxygen, nokk av vætu, ikki ov súrt (pH yvir 4,5) og ikki ov salt. Bakterian tolir ikki meir enn eini 10% av salti og í summum førum ikki meir enn 4,5% av salti. Bakterian tolir væl hita, men um maturin, sum er dálkaður av Clostridium botulinum, verður kókaður í minsta lagi 10 minuttir, so heldur bakterian uppat við at framleiða eiturevni.


text:
P/F Varðin varð stovnað í 1985. Tað vóru menn úr Gøtu, sum tóku stig til at byggja nóta- og trolbátin Trónd í Gøtu, sum varð grundarsteinurin undir Varðanum.
Tróndur í Gøtu byrjaði sín fyrsta túr 19. januar 1987. Byrjanin gjørdist tung. Bæði fiskiskapur og prísur sviku frá byrjan, so fyrstu árini vóru sera avbjóðandi og persónligi váðin var stórur. Stór vælvild, ábygdarkensla og vilji frá eigarum og starvsfólkum bjargaði tó felagnum og fyrst í 1990-unum broyttist gongdin til tað betra.
Í 1990-unum kom rættilig gongd á, og felagið vaks. Fleiri skip vórðu keypt. Bygnaðurin í felagnum broyttist og eitt móðurfelag varð stovnað, sum í dag eitur P/F Varðin.
Varðin rekur í dag fylgjandi uppisjóvarskip:
- P/F Hvamm – M/S Tróndur í Gøtu
- P/F Krossbrekka – M/S Finnur Fríði
- P/F Driftin – M/S Jupiter
- P/F Gulenni – M/S Tummas T
- P/F Desin – Høgaklett
Stórsta broytingin í Varðanum, síðani tað varð stovnað, var í 2011. Tá broytti felagið sína strategi, og keypti Varðin, saman við Framherja og Samherja, búgvið eftir Faroe Seafood, bæði flakavirkir og skip. Nýggja felagið fekk nýtt navn, Faroe Origin, sum varð umskipað soleiðis, at einans tvey virkir skuldu vera í drift. Tað var virkið í Runavík og virkið á Toftum. Loyvir vórðu løgd saman, soleiðis at seks trolarar skuldu fiska til hesi virkini.
Árið eftir, í 2012, varð Varðin Pelagic stovnað. Nýggja uppisjóvarvirkið varð bygt á Tvøroyri, og skuldi tað taka ímóti fiski frá skipunum hjá Varðanum, og øðrum skipum, sum ynskja at landa har. Hetta er eitt nýmótans virki við nýggjastu tøkni og hevur stóra framleiðsluorku. Longu á ólavsøku sama árið byrjaði nýggja virkið at taka ímóti fiski.
Felagið er við í ymsum verkætlanum. Flestu av teimum hava við fiskivinnuna at vera. Í 2016 keypti Varðin helvtina av felagnum FMP, vanliga kalla Høvdavirkið.
Tað hevur gingið væl hjá felagnum. Skip og virki hava klárað seg væl í fleiri ár.
Varðin hevur nú fleiri enn 30 ár á baki. Umsetningurin er yvir eina milliard krónur, og felagið hevur yvir 375 fólk í starvi.


text:
Íverksetarahúsið hevur sum part av sínum virksemi, at skipa fyri íverksetan í fólkaskúlanum. Eitt sera týdningarmikið arbeiði og samstundis ein alneyðug íløga í okkara ungdóm. Síðani 2010 hevur Íverksetarahúsið skipað fyri skeiðum fyri lærararum í íverksetan, undirvísingarátøkum og íverksetarakappingini SkúlaFM millum fólkaskúlar við framhaldsdeild. Beint nú seta vit hol á SkúlaFM árið 2016-17 við sokallaðum Startup Camps.
Á Startup Camp fáa næmingarnir frálæru og venjing í íverksetan við tí fyri eyga at stimbra evnini hjá næmingum at taka avgerðir, at loysa trupulleikar og at samstarva. Og tað er ótrúligt at arbeiða saman við hesum evnaríku næmingum og somuleiðis hugvekjandi at síggja, hvussu heilhjartaðir og eldhugaðir næmingarnir arbeiða við at finna hugskot til nýggjar vinnur og fyritøkur.
Tað eru tey ungu, sum skulu mynda framtíðarsamfelagið, og tí er umráðandi, at tey menna síni evni at síggja nýggjar møguleikar, og at tey fáa amboð at taka við avbjóðingum, sum samfelagið setur. Og um bert nakrir fáir av hesum næmingum fáa ein neista til íverksetaralívið og byrja egna fyritøku, so er nógv vunnið og íløgan væl útgivin.
Mentamálaráðið og Íverksetarahúsið samstarva um at menna íverksetaraarbeiðið í fólkaskúlanum. SkúlaFM er ein vinnulig verkætlan sum setur tað at stovnseta egið virki í fokus. Ein verkætlan ið er við til at skapa eina íverksetaramentan í Føroyum og geva næmingum møguleika at royna seg sum sjálvstøðug vinnurekandi.
Tí er umráðandi at hetta samstarv við Mentamálaráðið og ikki minst fólkaskúlalærararnar framhaldandi verður líka gott, sum tað hevur verið síðan 2010. Lærararnir gera eitt stórt arbeiði og brenna fyri hesum og tað hevur alstóran týdning. Og Íverksetarahúsið vil í øllum førum gera sítt ítasta til at íverksetan kann gerast ein meiri integreraður partur av fólkaskúlanum. Kanska enntá fáa tað inn í námsætlanina. Vit hava allar fortreytir: dugnaligar næmingar, eldhugaðar lærarar og MMR sum stuðlar undir fíggjarliga.
Hava vit fokus á íverksetan í fólkaskúlanum, ganga vit einari bjartari framtíð á møti, tí Føroyar hava av sonnum tørv á dugnaligum og virkisfúsum íverksetarum fyri at skapa nýtt virksemi, nýggj arbeiðspláss og nýggjar inntøkur í Føroyum.


text:
Jamaika
Jamaika ella Jameika (enskt Jamaica) er ein oyggj í Karibiska havinum í Norðuramerika. Høvuðsstaðurin eitur Kingston.
BúskapurRætta
Jameika er vøkur oyggj, men har eru stórir mótsetningar. Har eru fólk, sum taka sær av løttum og av heilum huga íðka krikkit og spæla reggaetónleik. So er tað stóri spenningurin ímillum nakrar fáar máttmiklar ríkmannaættir og tey fátæku í mongu fátækrabýlingunum í Kingston, har eisini nógvur harðskapur valdar. Hesa skuggasíðu síggja fá ferðafólk, sum á hvørjum ári koma at njóta lívið og tropuveðurlagið í hesum fagra landi. Ein annar týðandi vinnuvegur á Jameika er aluminiumsnámsvinnan, men hon fer óvuliga illa við náttúruni, tí at gomlu námsopini standa full av vatni og sýrueitri. Tað drepur allan vøkstur.
Íðnaðurin í Jameika er fjølbroyttur. Har eru oljureinsiverk, telduvirki og klædnavirki. Mong steinsløg verða brotin, av teimum er aluminiumsmálmur tað týdningarmesta. Ein vinnuvegur, ið vindur nógv upp á seg, er teldutilbúnaður, ið til dømis er at forrita og viðgera teldulutir og síðan senda teir til telduvirki í USA, har teldurnar verða gjørdar lidnar. Í Karibia er vanligt, at útlendsk feløg eiga hesar teldufyritøkur, men í Jameika eiga fólk har meginpartin.
Umframt ídnað og ferðavinnu hevur landbúnaðurin eisini stóran búskaparligan týdning í Jameika, og mong fólk arbeiða í banan-, kaffi-, kakao- og sukurlundum. Mangir jameikanar liva eisini av fiskiveiði, ella teir eiga ein jarðarteig og dyrka sær sínar egnu búnaðarvørur.


text:
Oljufelagið Faroe Petroleum hevur nú aftur sett borin í norsku undirgrundina. Talan er um Rungne oljuleiðina, sum liggur 30 km frá Brasse oljukelduni og norðan fyri stóru framleiðandi oljukelduna Oseberg. Felagið eigur 40% av kelduni. Felagið hevur leigað pallin Transocean Arctic til boringina.
Graham Stewart, stjóri sigur, at felagið hevur verið sera virkið í eina tíð við eini rættiliga umfevnandi boriætlan, har tað hevur ætlanir um at bora seks leitibrunnar og ein avmarkingarbrunn yvir eitt 12 mánaðar skeið og síðani uppaftur fleiri brunnar eftir tað. Í løtuni verður ein brunnur, Agar/Plantain boraður á bretska landgrunninum saman við oljufelagnum Cair og felagnum Azinor sum fyristøðufelag, og eftir tað verður brunnur boraður á oljuleiðini Brasse eystur í Noregi. Stórar vónir eru annars til ein brunn, sum verður boraður tíðliga í 2019 á stóra Iris-Hades fundinum.


text:
Suðringar og Nólsingar skulu gjalda fyri Spógvan.
SSL og Samferðslumálaráðið keyptu herfyri Spógvan sum kostaði, tá ið hann sigldi 3 mill. og aðrar 3 milli. skulu til rakstur, tí manglar SSL nú 5. mill.
Hetta skuldi ikki ávirka nakað, tí hetta var goldið av rakstrinum, tí kemur henda rokningin nú.
Sitandi samgonga strikaði nýggja Nólsoyarskipið, sum undanfarna samgonga hevði samtykt og nú hækka teir ferðaseðlaprísin til Nólsoyar, hvat hava nólsoyingar gjørt sitandi samgongu?
Sitandi samgonga skuldi javnstilla ferðaseðlaprísirnar, so at øll gjalda tað sama, uttan mun til, hvar í tey búgva.
Hetta er tað tey kalla samhaldsfesti.
SSL-fan
Um tú veitst okkurt, sum VP ikki veit - skriva so til vp@vp.fo


text:
Nýggjastu tíðindini
Melda til tíðindabræv
Tíðindi - 25. november 2019
Fyrstu finalistarnir í nýggju eFótbóltskappingini vóru funnir farna leygardag. Hinir fýra verða funnir í morgin, týsdagin 26. november í handlinum hjá Føroya Tele í miðbýnum í Havn, har seinna innleiðandi umfari verður
Farna leygardag varð fyrra umfar í eFótbóltskappingini spælt í handlinum hjá Føroya Tele í Saltangará - Mynd: www.FSF.fo
Farna leygardag var fyrra innleiðandi umfar í nýggju eFótbóltskappingini á skránni. Tað eru Fótbóltssamband Føroya og Føroya Tele, sum í felag skipa fyri kappingini. Spælt verður á átta Play Station básum, sum eru serframleiddir til endamálið.
eFotbóltskappingin verður skipað í tveimum innleiðandi umførum, og síðani einum finaluumfari, sum verður í høvuðssætinum hjá Føroya Tele í Hoyvík leygardagin 30. november.
Seinna innleiðandi umfarið verður í morgin, týsdagin 26. november klokkan 17:00 í handlinum hjá Føroya Tele í miðbýnum í Havn.
Leikskráin
Jonn og Heðin vunnu í Saltangará
Í fyrra innleiðandi umfarinum, sum varð spælt í Saltangará farna leygardag, vóru fyrstu dystirnir floytaðir í gongd klokkan 11:00, og síðani varð spælt til umleið klokkan tvey seinnapartin, tá vinnararnir vóru funnir. Og saman við vinnarunum fara nummar 2, 3 og 4 eisini víðari til finaluumfarið, sum verður komandi leygardag.
Jonn Mortensen (Jonn the King) vann kappingina fyri teir yngru. Sámuel Johansen (Sámuel), Beinir Grønagarð (Fifa Beinir) og Brian Grønagarð (NSÍ Brian) gjørdust áviksvist nummar 2, 3 og 4.
Í kappingini fyri teir eldur vann Heðin Egholm Skov (Sorgrot54). Nummar 2, 3 og 4 blivu Ingolf Tvørfoss (Ingolf), Áron Sørensen (Movember FC) og Høgni Øssurson (Stevie Boogie).


text:
SINGAPORE 18. mars 2010
Ognarskapurin av MV Doulos, sum er skrásett sum heimsins elsta sjófarandi ferðamannaskip, var alment avhendaður í dag, til ein kristnan buisnessman Eric Saw, Director & Chief Exectutive í BizNaz Resources International Pte Ltd í Singapore.
Hetta er als ikki fyrstu ferð, at Eric Saw hevur verið í samband við hetta sermerkta skipið. Familja mín og eg hava fleiri ferðir verið umborð, tá skipið hevur vitjað í Singapore segði hann. Men tað kom mær ongantíð til hugs, at vit ein dag skuldu gerast umsitarar av hesum serliga, søguliga skipi! Vit síggja Harrans hond og vilja, klárt í hesi avhendan, og biðja eftir, at vit mugu vera verdigir og trúfastir tænarar.
Mark Dimond, Director of Marine Operations hjá OM skipunum, skrivaði undir vegna reiðaríið. Hann segði soleiðis: Tá eg av fyrstani tíð fór við Doulos sum 3. meistari í januar 1978, hevði eg onga hóming av, at skipið fór at verða í tænastuni í so mong ár. Gud brúkti mína tíð umborð at læra meg so nógv um Seg sjálvan, og er tað ein framíhjárættur at hava sæð hvussu Gud hevur talað til so mong onnur, sum hava vitjað ella tænt umborð gjøgnum árini. Eg ynski Eric Saw Guds ríku signing við hansara framtíðar ætlanum.
Eftir at skjølini vóru undirskrivað, var ein avhendingarløta umborð, við eina skipasmiðju í Jurong, har vit gleddust um tey 32 árini, skipið hevur verið í tænastu og takkaðu Gudi fyri sítt trúfesti. Vertir fyri hesi løtuni vóru tey, ið eftir eru av manningini umborð, íroknað skiparin, Dirk Geuze, sum fyri stuttum kom umborð eftir at tíðin í Singapore bleiv longd, Harald Smit, Company Representative & Technical Manager, sum í løtuni tænir umborð sum maskinstjóri, seinasti manningarstjórin umborð, Seelan Govender og Mark Dimond. Eric Saw og nakrir innbodnir gestir vóru við til hesa løtuna. Fríggjadagin 19. mars, fer Eric Saw at vera vertur fyri einum takkar døgurða umborð á sínum Stewords Riverboat.
Peter Nicol, CEO fyri OM Ships International, sum ikki fekk verið við til avhendingina, segði: Tilgongdin at taka Doulos úr tænastu og selja skipið vísti seg at vera torfør og avbjóðandi. Vón okkara frá byrjan av var at finna eina loysn, so skipið kundi varðveitast, og eg eri sera glaður um, at ein avtala er gjørd við Eric Saw. Tað gleðir okkum almikið, at Doulos framvegis fer at tæna kristnum og øðrum í Singapore. Vit takka Gudi fyri, at Hann læt hesar dyrnar upp.
Eftir umvælingar og viðlíkahaldsarbeiði, ætlar Eric Saw, at skipið skal vera atkomiligt hjá almenninginum, frá einum føstum atløguplássi. Sjálvt um skipið enn einaferð hevur skákað sær undan upphøgging, sær tað út til, at siglingardagarnir eru av. Ætlanirnar innibera eina spennandi framvísing umborð, sum skal siga frá søguni hjá skipinum, sum fraktskip, vaktarskip, flóttafólkaskip, fyrsta klassa cruice line'ari og í nýggjari tíð, flótandi bókasøla og heim fyri meir enn 300 fólkum frá fleiri enn 50 londum.
Treytað av at vit fáa neyðug loyvir frá teimum ymsu myndugleikunum, ynskja vit at hava matstovur og kaféir, hvørt við sínum tema, eina bókasølu og ein sal til skeið, conferansur og brúdleyp segði Eric Saw. vit ætla eisini at skipið skal hava sín leiklut sum sjósavn, har víst verður runt umborð. Frá einum kristnum sjónarhorni, vóna vit eisini at kunna hava ein lítlan bíbliuskúla, sum vit vónandi einaferð fáa skipað fyri umborð. Skúlin fer í høvuðsheitum at hava skeið, ið ikki geva diplom, sum leik fólk, sum hava nógv um at vera, kunnu koma á og vaksa í teirra kristna lívið. Nakað, sum vit fara at miða ímóti, er at halda á við tí undurfullu mentanini, sum hevur verið so sjónlig, hvørja ferð ein er komin umborð á Doulos - ein mentan av kærleika, vinalagi og samfelag. Hetta verður tó torført at uppnáa!
Eric Saw hevur eisini eina navnabroyting í huga. Tá hann kennir seg klárt leiddan av Esaias 49,6, sigur hann Ætlan okkara er at geva skipinum navnið Doulos Phos, tá skipið í síni nýggju rollu verður bæði ein tænari og eitt ljós.
Eric Saw rekur eisini Stewords Riverboat (www.riverboat.com.sg), ein áarbátur, uttan motor (Mississippi-style), sum liggur við kai við Marina South Pier, hesin báturin er ein platformur fyri fleiri ymsum funktiónum, so sum: breyðbróting og eina kafé við tema sum bíbliu innspireraðan mat og samfelag.
Tey síðstu 32 árini hava fleiri enn 21 milliónir vitjandi verið umborð á MV Doulos , í 603 havnum í fleiri enn 104 londum. Hesa tíðina hevur skipið siglt fleiri enn 350.000 sjómíl sum er tað sama sum at sigla runt jørðina 16 fer! Í tænastu hjá OM Ships International síðani 1978, hevur skipið tænt væl, veitt kunnskap, hjálp og vón til milliónir av menniskjum í og kring heimsins havnarbýir.
CEO Peter Nicoll segði soleiðis Vit síggja Guds trúfesti gjøgnum hesi 32 árini av undurfullari tænastu, við 'tænaranum' Doulos sum ein framúrskarandi OM tænasta. Nógv lív eru umbroytt, bæði hjá vitjandi og teimum, sum hava tænt umborð.
OM Ships International heldur fram við sínum virki, við Logos Hope, sum kom í tænastu í 2009 og sum í løtuni tænir oyggja samfeløgunum í Karibiska Havinum. Fyri at fáa tey síðstu tíðindini og meir kunning kann ein vitja www.omships.org.
Ken Miller
Director of Communications
OM Ships International
Eisini vegna:
Eric Saw
Director & Chief Executive Steward
BizNaz Resources International Pte Ltd
kelda: nordlysid